1 Mo nao, boe blong mi, mi gat wan samting moa blong talem long yu bitim wanem we mi bin talem long brata blong yu; from luk, yu no bin luksave we brata blong yu i stap strong, ol fasin blong yusum fet blong hem, mo fasin blong lukaot gud blong hem blong holem ol komanmen blong God? Luk, hem i no bin soemaot wan gudfala eksampol long yu?\n2 From yu no bin folem ol toktok blong mi olsem we brata blong yu i bin mekem, long medel blong ol pipol blong Soram. Nao hemia wanem mi gat agensem yu; yu bin gohed blong flas long paoa mo waes tingting blong yu.\n3 Mo hemia i no evri samting, boe blong mi. Yu bin mekem wan samting we i givim wari long mi; from yu bin lego ministri ia, mo yu bin go long graon blong Saeron, long saed blong ol graon blong ol man blong Leman, blong biaen long woman blong rod ia Isabel.\n4 Yes, hem i bin winim ol hat blong plante man; be hemia i no wan eskius blong yu, boe blong mi. Yu sud bin lukaot gud long ministri we oli bin trastem long yu.\n5 Yu no save, boe blong mi, we ol samting ia i wan rabis sin long ae blong Lod; yes, i moa rabis bitim ol narafala sin, be i no bitim sin blong mekem blad blong wan man we i no gat rong i ron o tanem baksaed long Tabu Spirit?\n6 From luk, sapos yu tanem baksaed long Tabu Spirit afta we hem i bin gat ples insaed long yu, mo tu yu save se yu stap tanem baksaed, luk, hemia i wan sin we i no gat fogivnes long hem; yes, mo eni man we i kilim ded wan man agensem laet mo save blong God; i no isi blong hem i kasem fogivnes; yes, mi talem long yu, boe blong mi, se i no isi blong hem blong kasem wan fogivnes.\n7 Mo nao, boe blong mi, mi wantem tumas long fes blong God se yu no bin gat rong long wan bigfala fasin blong brekem loa olsem ia. Bae mi no gohed blong tokbaot ol sin blong yu, blong givim had taem long sol blong yu, sapos i no blong gud blong yu.\n8 Be luk, yu no save haedem ol sin blong yu long God; mo sapos yu no sakem sin bae oli stap olsem wan testimoni agensem yu long las dei.\n9 Nao boe blong mi, mi wantem se yu sakem sin, mo lego ol sin blong yu, mo nomo folem ol rabis samting we ae blong yu i wantem, be tanem baksaed blong yu long evri samting ia; from sapos yu no mekem olsem bae yu no save kasem kingdom blong God. O, yu mas tingbaot, mo mekem samting ia, mo tanem baksaed blong yu long ol samting ia.\n10 Mo mi givim wan oda long yu blong putum long yu blong askem advaes long ol fasbon brata blong yu long olgeta samting we bae yu mekem; from luk, yu stap long yangfala laef blong yu, mo yu nidim ol brata blong yu blong oli givhan long yu. Mo folem ol advaes blong olgeta.\n11 Yu no mas letem eni kaen flas o krangke samting blong lidim yu i gowe; yu no mas letem devel i tanem hat blong yu bakegen i go long ol woman blong rod. Luk, O boe blong mi, hamas bigfala rabis fasin yu bin putum long ol man blong Soram; from taem we oli bin luk fasin blong yu oli no wantem blong bilivim ol toktok blong mi.\n12 Mo nao Spirit blong Lod i stap talem long mi: Givim oda long ol pikinini blong yu blong mekem ol gudfala fasin, from sapos no bae oli lidim ol hat blong plante man i gowe; taswe mi givim oda long yu, boe blong mi, long respek blong God, se yu holembak long ol rabis fasin blong yu;\n13 Blong yu tanem i go long Lod wetem evri tingting blong yu, wetem evri strong blong yu, mo evri paoa; blong mekem se yu nomo lidim ol hat blong eni man blong mekem ol rabis samting; be yu gobak long olgeta, mo talemaot ol sin blong yu mo olgeta nogud samting we yu bin mekem.\n14 Yu no mas lukaotem ol rij o ol samting blong wol ia we oli blong nating; from luk, yu no save tekem olgeta i go wetem yu.\n15 Mo nao, boe blong mi, bae mi toktok long yu lelebet long saed blong taem we Kraes bae i kam. Luk, mi talem long yu, se i hem we bae hem i kam blong tekemaot ol sin blong wol; yes, hem i kam givim gud nius blong fasin blong sevem man, long ol pipol blong hem.\n16 Mo nao, boe blong mi, hemia i bin wok we God i bin singaotem yu from, blong talemaot gud nius ia long pipol ia, blong mekem rere ol tingting blong olgeta; o long narafala toktok blong fasin blong sevem man i save kam long olgeta, blong mekem se oli save mekem rere ol tingting blong ol pikinini blong olgeta blong harem trutok long taem we bae Kraes i kam.\n17 Mo nao bae mi mekem tingting blong yu i kam gud smol long samting ia. Luk, yu sapraes tumas from wanem ol samting ia i mas kamaot longtaem tumas, bifo long taem blong olgeta. Luk, mi talem long yu, yu ting se praes blong wan sol tede i no sas, long fes blong God, olsem wan sol bae i stap long taem we Kraes bae i kam?\n18 Yu ting se plan blong fasin blong pemaot man i no mas kam long ol pipol ia mo tu long ol pikinini blong olgeta?\n19 Yu ting se i moa strong long Lod naoia, blong sendem wan enjel blong hem blong talemaot gud nius ia long yumi mo tu long ol pikinini blong yumi, o afta taem we hem i kam?


Matiu Mak Luk Jon Ol Wok Rom 1 Korin 2 Korin Galesia Efesas Filipae Kolosi 1 Tesalonaeka 2 Tesalonaeka 1 Timoti 2 Timoti Taetas Filimon Hibrus Jemes 1 Pita 2 Pita 1 Jon 2 Jon 3 Jon Jud Revelesen 1 2 3\n2 Bifo i gat sam giaman profet we oli stap long medel blong ol man, mo bambae i gat sam giaman tija tu long medel blong yufala. Long fasin haed, bambae oli tekem ol giaman tijing i kam insaed blong mekem ol man oli seraot, mo samting ya bambae i spolem bilif blong yufala. Bambae oli tanem baksaed long Masta ya we i pemaot olgeta, mo long fasin ya oli mekem se trabol bambae i kasem olgeta kwiktaem nomo. 2 Mo tu oli stap mekem ol nogud fasin we man i no sem blong mekem,* mo plante man bambae oli folem fasin blong olgeta. From samting ya, bambae plante man oli tok nogud long rod blong trutok. 3 Mo from we oli wantem tumas blong kasem samting, bambae oli giaman long yufala blong switim yufala. Be God i talemaot bifo finis panis we bambae olgeta oli kasem, mo panis ya i no slo blong kam. Mo hem bambae i spolem olgeta, hem i no save slip, i stap wet long olgeta. 4 Taem ol enjel bifo oli mekem sin, God i no letem olgeta oli go fri nomo we oli no kasem panis. Be hem i sakem olgeta i go long Tataros,* i fasem olgeta long jen* long ples we i tudak we i tudak, oli stap wet long jajmen blong olgeta. 5 Mo hem i no letem wol blong bifo i go fri nomo we i no kasem panis. Be hem i sevem Noa we i prija blong stret fasin, wetem seven narafala man tu, taem hem i mekem bigfala wota i kam draonem wol we i fulap long ol man we oli no obei long hem. 6 Mo taem hem i bonem tufala taon ya Sodom mo Gomora long faea nao tufala i kam asis, hem i panisim tufala. Hem i mekem olsem, blong soemaot fasin we hem i save mekem long ol man we oli kam biaen, we oli no obei long hem. 7 Be hem i sevem stret man ya Lot, we i stap harem nogud tumas from nogud fasin we ol man blong brekem loa oli no sem blong mekem.* 8 Stret man ya i stap long medel blong ol man ya blong brekem loa, mo oltaem i stap luk fasin blong olgeta, i stap harem tok blong olgeta, mo evri dei hem i stap harem nogud from ol samting ya. 9 Taswe ol samting ya oli soemaot se Jehova* i save olsem wanem blong sevem ol man we oli obei long hem, i tekemaot olgeta long ol samting we i stap traem olgeta. Be ol man we oli no stret, hem i holem olgeta oli stap gogo kasem we bambae hem i spolem* olgeta long dei blong jajmen, 10 speseli ol giaman tija ya we oli wantem tumas blong mekem bodi blong narafala i kam doti, mo oli stap ting nating nomo long olgeta we oli gat haenem.* Olgeta oli stronghed mo oli strong blong folem tingting blong olgeta nomo, nao oli no fraet blong tok nogud long olgeta we God i givim haenem long olgeta. 11 Be ol enjel oli hae moa from we oli strong moa mo oli gat paoa. Nating se i olsem, oli no tok nogud long ol giaman tija ya blong jajem olgeta, from we oli gat respek long* Jehova.* 12 Be ol man ya, oli tok nogud long samting we oli no save. Bambae oli lus long nogud rod ya we oli stap folem, olsem ol anamol we oli no gat tingting, oli mekem samting we oli harem nomo blong mekem, mo oli stap nomo blong ol narafala oli kasem olgeta mo kilim olgeta. 13 Pei blong olgeta hemia se bambae oli mas kasem panis from ol rabis samting we oli mekem. Oli mekem samting we bodi blong olgeta nomo i harem gud long hem, nating se long delaet, mo oli luk se hemia wan gudfala samting. Taem olgeta oli stap kakae wetem yufala, oli glad tumas blong yusum ol giaman tijing blong trikim yufala, oli olsem ol doti we i fas long klos mo ol mak we i stap long fes. 14 Oltaem oli wantem tumas blong stilim hasban no waef blong narafala,* mo oli no save stop blong mekem sin, mo oli stap switim olgeta we oli no strong. Hat blong olgeta i lan finis blong wantem tumas ol samting blong narafala man. God bambae i panisim olgeta. 15 Oli lego stret rod nao oli go krangke, oli folem fasin blong Balam, pikinini blong Beo we i laekem tumas pei we hem i ting se bambae hem i kasem from nogud samting we hem i mekem, 16 be hem i kasem strong tok blong stretem hem from we i brekem loa, nao wan dongki i tok olsem man, blong blokem krangke fasin we profet ya i stap mekem. 17 Olgeta ya oli olsem springwota we i drae finis, oli olsem ol klaod we bigfala win i blu long olgeta, mo ples we i tudak we i tudak i stap wet long olgeta. 18 Olgeta oli stap talem ol tok we taem man i harem i ting se i impoten, be oli blong nating nomo. Oli stap yusum ol samting we bodi i wantem, mo ol nogud fasin we man i no sem blong mekem,* blong switim ol man we oli jes ronwe nomo long olgeta we oli stap mekem ol samting we i no stret. 19 Ol giaman tija ya oli stap mekem promes long ol man ya se bambae oli fri, be olgeta oli no fri, oli slef blong ol nogud fasin. Hemia from we taem wan man i winim narafala, narafala ya i kam slef blong hem.* 20 Sipos man i kasem stret save long Masta Jisas Kraes we i Sevia, nao i ronwe long ol fasin blong wol we oli mekem hem i doti, be biaen, hem i gobak bakegen long ol fasin ya, mo ol fasin ya oli winim hem, bambae hem i kam nogud moa i bitim fastaem. 21 Bambae i moa gud sipos hem i no kasem save long rod blong stret fasin, i bitim we hem i save, nao biaen hem i tanem baksaed long tabu loa we hem i kasem. 22 Fasin blong man olsem i soemaot we olfala tok ya i tru we i talem se: “Dog i gobak bakegen blong kakae traot blong hem, mo pig we i swim gud finis, i go rolem hem bakegen long sofmad.”\n^ NT: “Oltaem ae blong olgeta i fulap long adaltri.” Yu luk futnot blong Matiu 5:27.


Wan Spesel So Long Rouen Long Franis We Oli Soemaot Baebol\nLANWIS Afrikaans Albanian Amharic Arabic Armenian Azerbaijani Azerbaijani (Cyrillic) Basque Bicol Bislama Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Croatian Czech Danish Dutch English Estonian Ewe Fante Finnish French Galician Georgian German Greek Gujarati Haitian Creole Hebrew Hiligaynon Hungarian Iloko Indonesian Italian Japanese Kabyle Kannada Kikaonde Kinyarwanda Kirghiz Kirundi Kongo Korean Krio Lithuanian Malagasy Malay Malayalam Maya Mingrelian Mixe Myanmar Nahuatl (Central) Nahuatl (Huasteca) Ndebele (Zimbabwe) Norwegian Oromo Persian Polish Portuguese Portuguese (Portugal) Punjabi Romanian Russian Samoan Sepedi Serbian Serbian (Roman) Setswana Silozi Silozi Slovenian Spanish Swahili Swedish Tahitian Tajiki Tarascan Telugu Tigrinya Tlapanec Tojolabal Totonac Tsonga Turkish Tzeltal Tzotzil Ukrainian Umbundu Urdu Valencian Vezo Welsh Xhosa Zapotec (Isthmus) Zulu\nLong 2014, i gat plante visita oli kam long Rouen International Fair long not blong Franis, mo oli sapraes taem oli luk wan smol rum we oli raetem stamba tok ya long hem, “Baebol—Yestede, Tede, mo Tumora.”\nAfsaed long rum ya, oli putum ol skrin blong soem ol video we oli tokbaot ol olfala hanraet blong Baebol, mo samting ya i pulum intres blong plante man we oli luk. Taem ol man oli go insaed long rum ya, oli lanem plante moa samting long saed blong ol advaes blong Baebol, histri blong hem, mo olsem wanem ol save blong Baebol oli laenap gud wetem saens, mo tu olsem wanem oli seremaot Baebol long olgeta ples long wol.\nLong so ya, oli soemaot olsem wanem Baebol i stap gud kam kasem tede mo naoia plante bilian man oli save ridim Baebol, oli ridim long buk we oli printim, no long kompiuta. Ol visita oli karem wan fri kopi blong Baebol ya New World Translation, we ol Witnes blong Jehova oli wokem, we i stap long bitim 120 lanwis.\nPlante visita oli glad tumas long ol gudfala wok we ol Witnes oli mekem blong tokbaot mo seremaot Baebol long ol man. Wan woman we i wok wetem ol yangfala, i stap lukluk so ya we ol Witnes oli mekem mo i talem long wan grup blong ol yangfala se: “Baebol i wan impoten samting we mifala i lanem taem mifala gruap. Hem i wan buk we i laef. Evritaem we mi ridim Baebol, mi kasem ol gudfala advaes blong winim ol problem blong mi.”\nWan olfala woman we i gat 60 yia, i sapraes blong save se hem i save karem wan fri kopi blong Baebol. Hem i talem se: “!Yumi evriwan i mas ridim Baebol bakegen, from hem i wan samting we yumi nidim!”\nOlgeta We Oli Laekem Fridom Oli Joen Long Armada


Jeremaea i No Stop Blong Toktok | Yu Tijim Pikinini Blong Yu\nJeremaea i No Stop Blong Tokbaot Jehova\n?From wanem ol man oli kros long Jeremaea?\nJehova i mekem rod blong sevem Jeremaea\nSamtaem ol man oli jikim yumi mo oli kros long yumi taem yumi tokbaot Jehova. Samting ya i save mekem se yumi wantem stop blong tokbaot God. ?Yu yu harem olsem finis?— Baebol i tokbaot wan yangfala man we nem blong hem Jeremaea. Jeremaea i lavem Jehova, be klosap hem i stop blong tokbaot Jehova long ol man. I gud yumi save moa long stori blong hem.\nTaem Jeremaea i yangfala, Jehova i talem long hem blong i go talem long ol man se oli mas stop blong mekem ol rabis fasin. Jeremaea i harem se i had blong mekem samting ya, mo hem i fraet. Hem i talem long Jehova se: ‘Mi no save se bambae mi talem wanem. Mi mi wan boe nomo.’ Be Jehova i talem long hem se: ‘Yu no fraet. Bambae mi givhan long yu.’\nAle, Jeremaea i go talem long ol man se sipos oli no jenisim fasin blong olgeta, bambae oli kasem panis. ?Yu ting se ol man oli mekem samting we Jeremaea i talem?— Nogat. Olgeta oli jikim hem mo oli kros long hem. !Mo tu, samfala oli wantem kilim hem i ded! ?Yu ting se Jeremaea i harem olsem wanem?— Hem i fraet. Ale, hem i talem se: ‘Naoia, bambae mi no moa tokbaot Jehova.’ ?Be i tru se hem stop blong tokbaot Jehova?— Nogat. Hem i lavem Jehova tumas, mo samting ya i mekem se hem i no save stop blong tokbaot hem. Mo from we hem i no stop, Jehova i lukaot gud long hem.\nWan taem, sam rabis man oli sakem Jeremaea i godaon long wan wel we i fulap long sofmad. Hem i no gat kakae mo wota. Ol man ya oli wantem se Jeremaea i ded insaed long wel ya. !Be Jehova i givhan long Jeremaea, ale hem i kamaot long wel!\n?Yu yu lanem wanem long stori blong Jeremaea?— Nating se samtaem hem i fraet, be hem i no stop blong tokbaot Jehova. Taem yu tokbaot Jehova, ol man oli save jikim yu mo oli save kros long yu. Maet yu harem se yu sem mo maet yu fraet tu. Be yu no mas stop blong tokbaot Jehova. Bambae hem i givhan long yu oltaem, olsem we hem i bin givhan long Jeremaea.\nJeremaea 1:4-8; 20:7-9; 26:8-19, 24; 38:6-13\n?Jehova i talem long Jeremaea blong i mekem wanem?\n?From wanem klosap Jeremaea i stop blong tokbaot Jehova?\n?Jehova i givhan long Jeremaea olsem wanem?\n?Yu yu lanem wanem long stori blong Jeremaea?\nSerem Serem Jeremaea i No Stop Blong Tokbaot Jehova


Ol Papa Mo Mama, Mo Ol Pikinini, Yufala i Mas Toktok Gud | Stadi\nLANWIS Afrikaans Albanian American Sign Language Amharic Arabic Argentinean Sign Language Armenian Armenian (West) Aymara Azerbaijani Azerbaijani (Cyrillic) Bicol Bislama Brazilian Sign Language Bulgarian Cambodian Catalan Cebuano Chichewa Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Colombian Sign Language Croatian Czech Dangme Danish Dutch Efik English Estonian Ewe Finnish French Ga Georgian German Greek Greenlandic Guarani Haitian Creole Hebrew Hiligaynon Hungarian Icelandic Igbo Iloko Indonesian Italian Italian Sign Language Japanese Japanese Sign Language Kazakh Kikuyu Kinyarwanda Kirghiz Korean Kwangali Kwanyama Latvian Lingala Lithuanian Luo Malagasy Malay Maltese Mexican Sign Language Mizo Moore Myanmar Ndebele Ndonga Nepali Ngabere Norwegian Nzema Oromo Pangasinan Polish Portuguese Punjabi Quechua (Ayacucho) Quechua (Bolivia) Rarotongan Romanian Russian Russian Sign Language Samoan Sepedi Serbian Serbian (Roman) Sesotho (Lesotho) Setswana Shona Silozi Silozi Silozi Slovenian Spanish Sranantongo Swahili Swati Swedish Tagalog Tahitian Tatar Thai Tigrinya Tsonga Turkish Twi Ukrainian Umbundu Uruund Uzbek Venda Vietnamese Waray-Waray Wayuunaiki Wolaita Xhosa Yoruba Zulu\n“Yufala evriwan i mas rere oltaem blong lesin, be yufala i no mas hareap blong toktok. Mo yufala i no mas hareap blong kros.”—JEM. 1:19.\n?From wanem yumi mas faenem taem blong yumi toktok gud wanples?\n?Ol papa mo mama oli save folem ol tok blong Jemes 1:19 olsem wanem?\n?Ol pikinini oli save folem ol tok blong Jemes 1:19 olsem wanem?\n1, 2. ?Ol papa mo mama, mo ol pikinini, oli stap soemaot wanem fasin long olgeta? ?Be sam samtaem i had long olgeta blong mekem wanem?\n“SIPOS yu faenemaot se papa mo mama blong yu bambae tufala i ded tumora, ?bambae yu wantem talem wanem long tufala tede?” Hemia wan kwestin we ol man oli askem long plante handred pikinini long Amerika. Ansa we bighaf blong ol pikinini ya oli talem, i soemaot se oli no putum tingting blong olgeta long ol problem mo ol trabol we maet oli stap kasem long haos blong olgeta. Be oli talem se bambae oli talem long papa mo mama blong olgeta se: “Mi mi sore” mo “mi mi lavem yu tumas.”—For Parents Only, we Shaunti Feldhahn mo Lisa Rice, tufala i raetem.\n2 Yes, pikinini i laekem papa mo mama blong hem, mo papa mo mama tu i lavem tumas pikinini blong tufala. Yumi luk samting long ol Kristin famle. Be nating se oli laeklaekem olgeta olsem, sam samtaem oli harem se i had blong oli toktok gud. Nating se oli save storian gud mo oli tokbaot plante samting, be i gat sam samting we oli no wantem tokbaot nating. ?From wanem i olsem? ?Wanem sam samting we i save blokem olgeta blong oli no toktok gud wanples? ?Wanem i save halpem olgeta blong oli toktok gud?\nYu no mas letem wan samting i blokem yu blong no toktok gud wetem famle long yu\nYUFALA I MAS FAENEM TAEM BLONG TOKTOK GUD\n3. (1) ?Wanem samting we evriwan long famle oli nidim, blong oli save toktok gud wanples? (2) ?Wanem i mekem se ol famle long Isrel bifo, oli save spenem plante taem wanples?\n3 Blong evriwan long famle oli save toktok gud wanples, oli nidim taem. Plante famle oli faenem se oli no gat inaf taem blong toktok gud wanples. Be i no oltaem we i olsem. Moses i talem long ol papa long Isrel se oli no mas fogetem ol tok ya we hem i talem long olgeta. Hem i talem se: “Oltaem, yufala i mas tijim ol pikinini blong yufala long hem. Sipos yufala i stap long haos, no yufala i stap wokbaot, no yufala i go blong slip, no yufala i girap bakegen, be yufala i mas tokbaot ol samting ya.” (Dut. 6:6, 7) Long ol famle long Isrel bifo, samtaem pikinini i stap long haos wetem mama blong hem. Samtaem, hem i go long garen no long ples blong wok blong papa blong hem. I gat plante taem we papa mo mama tufala i stap wetem pikinini blong tufala, nao oli save storian wanples. Long taem olsem, papa mo mama i naf blong luksave ol samting we pikinini blong tufala i nidim, samting we hem i wantem mo ol fasin blong hem. Mo pikinini tu bambae i save gud papa mo mama blong hem.\n4. ?From wanem plante famle oli no stap toktok gud?\n4 Be naoia, laef i no moa olsem. Long sam kantri, ol pikinini oli stat blong go long skul taem oli smol nomo. Samfala oli go long skul taem oli gat tu yia. Plante papa mo mama oli wok long ol ples we i longwe long haos. Maet oli toktok wetem pikinini nomo taem oli finis wok mo taem pikinini i kambak long skul. Plante taem, nating se oli gat smol taem, be oli no save toktok gud wanples from we oli wok long kompiuta, oli wajem televisin mo muvi. Long sam famle, evriwan oli gat wanwan laef, oli olsem ol strenja nomo. Ale, oli no save se wanem ya toktok gud.\n5, 6. ?Sam papa mo mama oli mekem wanem blong oli save spenem moa taem wetem pikinini blong olgeta?\n5 ?Olsem wanem? ?Yu yu save yusum gud taem we yu spenem long ol narafala samting, blong spenem moa taem wetem famle blong yu? (Ridim Efesas 5:15, 16.) Sam famle oli agri se bambae oli no wajem televisin tumas mo oli no yusum kompiuta tumas. Sam narafala oli traehad blong joen wanples wan taem evri dei blong kakae. Famle wosip i mekem ol papa mo mama wetem ol pikinini, oli fren gud moa, mo oli save tokbaot ol samting we i blong mekem bilif blong olgeta i strong. I gud blong makemaot wan taem, maet wan aoa evri wik blong mekem famle wosip. Ale, bambae evriwan long famle oli lanem blong toktok gud wanples. Be i gat sam narafala samting moa we famle i mas mekem. Hemia se evriwan i mas toktok gud oltaem, i no long taem blong famle wosip nomo. Bifo we pikinini blong yu i go long skul, yu mas talem sam gudfala toktok we i givhan long hem. Yu tokbaot vas blong dei wetem hem, mo yu prea wetem hem. Sipos yu mekem olsem, bambae pikinini i harem gud taem hem i stap long skul.\n6 Sam papa mo mama oli mekem plante jenis long laef blong olgeta, blong oli save spenem moa taem wetem pikinini blong olgeta. Lora, * wan mama we i gat tu pikinini, hem i mekem olsem. Hem i no moa wok fultaem from we hem i wantem spenem moa taem wetem tufala pikinini blong hem. Hem i talem se: “Fastaem, evri moning, mifala evriwan i mas hareap blong go long wok mo long skul. Taem mi kambak long haos, haosgel i mekem tufala pikinini blong mi i slip finis. Be naoia mi no moa wok fultaem, taswe mifala i traehad blong yusum gud mane blong mifala. Nating se i olsem, mi harem gud moa from we mi save storian wetem tufala pikinini blong mi, mi save lesin long tufala taem tufala i talemaot tingting blong tufala mo problem blong tufala. Mi lesin long samting we tufala i talem long prea blong tufala. Biaen, mi givhan long tufala, mi leftemap tingting blong tufala, mo mi tijim tufala.”\nYUFALA I “MAS RERE OLTAEM BLONG LESIN”\n7. ?Wanem samting we papa mo mama mo pikinini tu, oli stap komplen from?\n7 Man we i raetem buk ya For Parents Only, i askem kwestin long plante yangfala, blong oli talemaot samting we i blokem olgeta blong oli no toktok wetem papa mo mama blong olgeta. Hem i talem se: “Wan stamba samting we ol yangfala ya oli komplen from, hemia se papa mo mama blong olgeta, oli no lesin long olgeta taem oli toktok.” Be i no ol pikinini nomo we oli komplen from samting ya. Ol papa mo mama tu oli talem se pikinini blong olgeta i no stap lesin long olgeta. Taswe, i gud se evriwan long famle i lesin gud taem narafala i toktok, olsem nao bambae oli save toktok gud wanples oltaem.—Ridim Jemes 1:19.\n8. ?Papa mo mama i save mekem wanem blong lesingud long pikinini blong tufala?\n8 Yufala ol papa mo mama, ?yufala i stap lesin taem pikinini blong yufala i talem wan samting long yufala? I tru, maet i no isi blong mekem olsem taem yu taed, no taem samting we hem i talem i no impoten. Be yu mas tingbaot se samting we yu yu ting se i no impoten, be i impoten tumas long pikinini blong yu. Ol papa mo mama we oli “rere blong lesin,” oli no lesingud nomo long wanem we pikinini i stap talem, be oli tingbaot fasin blong hem blong talem samting ya tu. Oli lesin long voes blong hem, oli lukluk fes blong hem, mo ol aksen blong hem we oli soemaot se hem i harem olsem wanem. I impoten tu blong askem kwestin long pikinini blong yu. Baebol i talem se: “Ol tingting blong man i olsem wota long wel, we i godaon we i godaon, be man we i save luksave ol had samting, hem i save faenemaot ol tingting olsem.” (Prov. 20:5) Yu mas gat fasin luksave sipos yu wantem pulum pikinini blong yu, blong hem i tokbaot sam samting we hem i no wantem talemaot.\n9. ?From wanem pikinini i mas lesin long papa mo mama blong hem?\n9 Yufala ol pikinini, ?yufala i stap obei long papa mo mama blong yufala? Baebol i talem se: “Pikinini blong mi, yu yu mas lesin gud long ol samting we mi wetem mama blong yu, mitufala i stap tijim yu long hem, mo yu no mas lego ol samting ya.” (Prov. 1:8) Yu mas tingbaot se papa mo mama blong yu, tufala i lavem yu mo tufala i wantem givhan long yu. Taswe, i gud we yu lesin mo yu obei long tufala. Olsem nao, yu soemaot se yu waes. (Efes. 6:1) Bambae i moa isi long yu blong obei, sipos papa mo mama blong yu, tufala i toktok gud wetem yu, mo sipos yu save se tufala i lavem yu. Yu mas talemaot tingting blong yu long tufala. Ale, bambae tufala i kasem save moa long yu. Be i gud we yu tu yu traehad blong kasem save long tingting blong tufala.\n10. ?Yumi lanem wanem long stori blong Rehoboam?\n10 Yu mas lukaotgud taem yu lesin long ol advaes blong ol narafala yangfala we oli gat sem yia olsem yu. Maet oli talem samting we yu yu wantem harem nomo, be i no givhan long yu nating. Maet samting we oli talem i spolem yu tu. Ol yangfala oli no waes mo oli no gotru long ol samting blong laef we ol bigman oli gotru long hem finis. Taswe, plante yangfala oli no luksave nogud samting we i save kamaot from fasin we oli mekem. Yu traem tingbaot Rehoboam, pikinini blong King Solomon. Taem hem i kam king blong Isrel, hem i no folem ol gudfala toktok blong ol olfala we oli advaesa blong hem. Be hem i girap, i go luk ol yangfala we oli gruap wetem hem, mo i folem ol nogud advaes blong olgeta. From samting ya, bighaf blong ol man oli no moa wantem we hem i rul long olgeta. (1 King 12:1-17) Yes, yu no mas mekem olsem Rehoboam. Yu mas wok had blong mekem se rod i open oltaem, blong papa mo mama blong yu, tufala i save toktok wetem yu. Yu mas talemaot tingting blong yu long tufala. Yu mas folem ol advaes we tufala i givim long yu, mo yu lanem samting long waes blong tufala.—Prov. 13:20.\n11. ?Wanem i save kamaot sipos papa mo mama i no fren gud wetem pikinini?\n11 Papa mo mama. Sipos yu no wantem se pikinini blong yu i go askem advaes long ol fren blong hem, yu mas mekem se hem i no fraet blong kam toktok wetem yu. Hem i mas harem se yu yu fren blong hem. Wan yangfala sista i talem se: “Sipos mi talem nem blong wan boe nomo, papa mo mama tufala i harem nogud. Mo long taem olsem, mi tu mi harem nogud, ale mi no moa wantem toktok.” Wan narafala yangfala sista i talem se: “Plante yangfala oli wantem se papa mo mama blong olgeta i givim advaes long olgeta. Be sipos yangfala i askem advaes, be tufala i no wantem save long hem, bambae hem i go askem long wan narafala man, nating se man ya i no gat plante save long laef olsem papa mo mama blong hem.” Yes, sipos yu glad blong lesin long eni samting we pikinini blong yu i talem, bambae pikinini blong yu i glad blong toktok gud wetem yu, mo bambae hem i glad blong lesin taem yu givim advaes long hem.\nYUFALA I “NO MAS HAREAP BLONG TOKTOK”\n12. ?Wanem fasin blong papa mo mama we i save blokem pikinini blong i no moa toktok wetem tufala?\n12 Wan narafala samting we i save blokem pikinini blong i no moa toktok long papa mo mama, hemia taem hem i talem wan samting long tufala, be tufala i kam kros, no tufala i mekem samting blong soemaot se tufala i no glad. I tru, ol Kristin papa mo mama oli wantem lukaotgud long pikinini blong olgeta. I gat plante samting long ol las dei ya, we oli save spolem bilif blong ol pikinini, taswe ol papa mo mama oli wari bigwan long pikinini blong olgeta. (2 Tim. 3:1-5) Be plante taem, ol samting we ol papa mo mama oli mekem blong protektem pikinini, maet pikinini i luk se i had tumas.\n13. ?From wanem ol papa mo mama oli no mas hareap blong talemaot tingting blong olgeta?\n13 Ol papa mo mama we oli waes, oli no hareap blong talemaot tingting blong olgeta, taem pikinini i toktok wetem olgeta. I tru se i no isi blong stap kwaet taem pikinini blong yu i talem wan samting long yu we i mekem yu wari, no yu kros. Be long taem olsem, i impoten we yu lesingud bifo we yu ansa. King Solomon i talem se: “Yu mas lesin long tok blong ol man fastaem, nao biaen bambae yu save givim ansa long olgeta. Sipos no, fasin ya i soemaot we yu yu no gat hed, mo bambae yu sem bigwan from.” (Prov. 18:13) Sipos yu stap kwaet, bambae pikinini blong yu i gohed blong talemaot plante moa samting long yu. Yu mas kasem save long ful stori blong hem, bifo we yu givhan long hem. Yu no mas mekem pikinini i “sek long ol tok” we yu talem from we yu harem nogud. (Job 6:1-3) Ol gudfala papa mo mama. Yufala i mas yusum sora blong yufala blong traem kasem save long pikinini blong yufala, mo yufala i mas yusum tang blong yufala blong talem ol tok we oli givhan long hem.\n14. ?From wanem ol pikinini oli no mas hareap blong toktok?\n14 Ol pikinini. Yufala tu i “no mas hareap blong toktok.” Sipos papa mo mama i talem wan samting, yu no mas hareap blong blokem tok blong tufala. God nao i givim wok long tufala blong tufala i tijim yu. (Prov. 22:6) Maet tufala i bin kasem sem trabol olsem yu. Mo ating tufala i harem nogud from ol mastik we tufala i mekem taem tufala i yangfala, mo tufala i no wantem se yu mekem semfala mastik ya. From samting ya, yu mas luk papa mo mama blong yu olsem we tufala i fren blong yu, be i no ol enemi blong yu. Mo tu, yu mas luk tufala olsem we tufala i man blong givim advaes long yu, be i no ol man blong agensem yu. (Ridim Ol Proveb 1:5.) ‘Yu mas ona long papa mo mama blong yu.’ Mo yu mas soemaot long tufala se yu lavem tufala olsem we tufala i lavem yu. Olsem nao, bambae i moa isi long tufala blong tufala i ‘stretem yu mo tijim yu,’ olsem we Jehova i wantem.—Efes. 6:2, 4.\nYUFALA I “NO MAS HAREAP BLONG KROS”\n15. ?Wanem i save givhan long yumi blong yumi gat longfala tingting, mo yumi no kam kros long olgeta we yumi laekem olgeta?\n15 I no oltaem we yumi gat longfala tingting long ol man we yumi laekem olgeta. Aposol Pol i raetem leta i go long ol Kristin long Kolosi, we tabu spirit i makemaot olgeta. Hem i talem se: “Yufala ol man we i mared, yufala i mas lavem ol woman blong yufala. Yufala i no mas mekem i strong long olgeta, oltaem yufala i mas mekem i gud long olgeta. Ol papa mo mama. Bambae yufala i no stap mekem ol samting we i save mekem ol pikinini blong yufala oli kros, from we sipos yufala i stap mekem olsem, bambae tingting blong olgeta i foldaon.” (Kol. 1:1, 2; 3:19-21) Pol i talem long ol Kristin long Efesas se: “Yufala i mas lego olgeta fasin blong kros, yufala i no mas holem kros, mo yufala i no mas kros kwik. Mo taem yufala i kros, yufala i no mas sakem tok blong yufala i go antap, mo yufala i no mas tok nogud long yufala.” (Efes. 4:31) Yumi mas mekem ol fasin we i olsem frut blong tabu spirit blong God. Yumi mas mekem tingting blong yumi i longfala, yumi kwaet man, mo yumi blokem samting we yumi nomo i wantem. Ol fasin ya bambae oli givhan long yumi, blong yumi no kam kros taem yumi harem nogud.—Gal. 5:22, 23.\n16. ?Jisas i stretem tingting blong ol aposol olsem wanem? ?Fasin blong hem i soemaot wanem?\n16 Yu traem tingbaot Jisas. Long laswan naet we hem i kakae wetem ol aposol blong hem, tingting blong hem i kam hevi tumas. Hem i save se i no longtaem bambae hem i harem nogud tumas mo i ded. Hem i tingbaot tu se ded blong hem bambae i leftemap nem blong papa blong hem, mo i mekem nem ya i tabu. Mo tu, ded blong hem bambae i mekem se ol man oli save kasem laef we i no save finis. Be long naet ya we oli stap kakae wanples, “ol man blong hem oli rao from tingting ya se hu nao i hae moa long olgeta.” Jisas i no tok strong long olgeta. Hem i toktok gud long olgeta blong mekem olgeta oli tingting. Hem i pulum olgeta blong oli tingbaot se oltaem oli stap wetem hem long ol hadtaem we hem i gotru long olgeta. Nating se Setan i talem finis se hem i wantem mekem plante trabol long ol aposol blong traem olgeta, be Jisas i trastem olgeta se bambae oli stanap strong. Mo hem i mekem wan kontrak wetem olgeta.—Luk 22:24-32.\n?Yu yu lesin taem pikinini blong yu i talem wan samting?\n17. ?Wanem i save givhan long pikinini blong i no kros, be i stap kwaet?\n17 Ol pikinini tu oli no mas kros be oli mas stap kwaet. Antap moa taem oli kam yangfala. Maet yu ting se samting we papa mo mama i talem, i soemaot se tufala i no trastem yu. Be wan samting we i save givhan long yu blong yu no kros, hemia se yu mas luksave se papa mo mama blong yu, tufala i wari long yu from we tufala i lavem yu. Taem yu stap kwaet mo yu lesin long tufala, mo yu mekem samting we tufala i askem yu blong mekem, bambae tufala i respektem yu mo tufala i trastem yu moa. Ale, bambae tufala i letem yu yu fri moa blong mekem sam samting we yu wantem. Mo taem yu bos long tingting blong yu, hemia i soemaot se yu waes. King Solomon i talem se: “Man we i no gat hed, hem i save soemaot long fes blong ol man we hem i kros, be man we i gat hed, tingting blong hem i longfala, mo hem i save holem kros blong hem.”—Prov. 29:11.\n18. ?Lav i gat paoa olsem wanem blong mekem se man i toktok gud wetem narafala?\n18 Yufala ol papa mo mama, mo ol pikinini, yufala i no mas harem nogud sipos long famle blong yufala, yufala i stap traehad yet blong toktok gud. Yufala i mas gohed blong toktok gud insaed long famle, mo yufala i mas gohed gud tu long trutok. (3 Jon 4) Long niufala wol, bambae ol man oli kam stret gud olgeta, nao oli save toktok gud long olgeta. Bambae i no gat wan man we i gat rong tingting long narafala from samting we hem i talem. Tede, plante long yumi, yumi mekem samting we biaen yumi sore from. Taswe, i gud we yumi talem sore from samting we yumi mekem. Yumi mas fofogivim yumi. Yumi mas ‘kam wan kampani nomo, from we yumi stap lavlavem yumi.’ (Kol. 2:2) Lav i gat paoa. ‘Man we i stap lavem man, tingting blong hem i longfala, mo hem i gat sore long man. Hem i no save kros kwik, mo i no save stap kros longtaem. Hem i no save letem wan samting i daonem tingting blong hem. Oltaem hem i stap bilif strong long God, mo i stap putum tingting blong hem i strong long hem. Maet bigfala trabol i save kasem hem, be tingting blong hem i no save foldaon.’ (1 Kor. 13:4-7) Yumi mas gohed blong lavem ol man, nao bambae yumi save toktok gud long ol narafala. Bambae yumi harem gud long famle blong yumi mo bambae yumi presem Jehova tu.\n^ par. 6 Mifala i jenisim nem blong hem.


Revelesen 11 | Baebol Long Intenet | Niu Wol Translesen\nTu witnes (1-13)\nWerem ol klos we oli wokem long selbag mo i talemaot ol profet tok blong wan taosen tu handred sikisti dei (3)\nKilim mo no berem (7-10)\nLaef bakegen afta long tri dei haf (11, 12)\nSeken trabol i kamtru finis, nambatri trabol i stap kam (14)\nNamba seven trampet (15-19)\nKingdom blong Masta blong yumi mo blong Kraes blong hem (15)\nBambae oli spolem ol man ya we oli stap spolem wol (18)\n11 Nao mi kasem wan stik we i olsem wan longfala rula, mo wan voes i talem long mi se: “Yu girap, yu go long haos tempol blong God, yu makem ol rum* ya we oli tabu mo olta, mo yu kaontem olgeta we oli stap mekem wosip long ples ya. 2 Be yad we i stap raonabaot long hem, yu livim i stap mo yu no makem, from we ples ya i go finis long ol man blong ol narafala neson, mo bambae olgeta ya oli stap purumbut long taon ya we i tabu, blong foti tu manis. 3 Mi bambae mi sanem tu witnes blong mi, we tufala i putum ol klos we oli wokem long selbag, blong tufala i talemaot ol profet tok blong wan taosen tu handred sikisti dei.” 4 Tufala ya i minim tufala oliftri, mo tufala ples blong putum laet, mo tufala i stap stanap long fored blong Masta blong wol. 5 Sipos ol enemi oli wantem spolem tufala, faea bambae i kamaot long maot blong tufala, i bonem olgeta. Hemia nao samting we bambae i hapen long man we i wantem spolem tufala. 6 Tufala ya i gat paoa blong blokem skae* blong i no gat ren long taem ya we tufala i stap talemaot profet tok. Mo tufala i gat paoa blong tanem ol wota i kam blad, mo blong mekem ol defdefren kaen sik i kam spolem wol. Tufala i save mekem ol samting ya enitaem nomo, olsem we tufala i wantem. 7 Taem tufala witnes ya i finisim wok blong tufala, bigfala wael anamol we i kamaot long bigfala hol ya we i godaon we i godaon, bambae i faet agensem tufala, i winim tufala, mo i kilim tufala i ded. 8 Mo bambae dedbodi blong tufala i stap long bigrod blong bigfala taon ya we Sodom mo Ijip, tufala i pija blong hem. Long taon ya nao, ol man oli nilim Masta blong tufala i ded long wan pos. 9 Mo long tri dei haf, olgeta grup blong man, mo ol man blong olgeta kantri, mo blong olgeta laen, mo blong olgeta lanwis, bambae oli stap lukluk dedbodi blong tufala. Mo bambae oli no letem ol man oli berem tufala. 10 Mo olgeta we oli stap long wol, oli glad tumas mo oli mekem lafet, mo bambae oli givgivim presen long olgeta from we tufala profet ya, tufala i stap mekem olgeta oli harem nogud. 11 Biaen long tri dei haf ya, paoa blong laef* we i kam long God i go insaed long tufala, nao tufala i stanap. Mo olgeta we oli luk samting ya, oli fraet tumas. 12 Nao tufala i harem wan bigfala voes i kamaot long heven, i talem long tufala se: “Yutufala i kam antap long ples ya.” Nao stret long fes blong ol enemi blong tufala, wan klaod i tekem tufala i go antap long heven. 13 Nao stret long taem ya, graon i seksek bigwan. Nao wan haf blong bigfala taon ya i brobrok, naen haf blong hem i stap, mo i gat seven taosen man oli ded. Mo ol narafala man we oli laef i stap oli fraet tumas, nao oli stap leftemap nem blong God we i stap long heven. 14 Seken trabol ya i kamtru finis, be !yu luk! nambatri trabol i stap kam kwiktaem nomo. 15 Namba seven enjel i blo long trampet long hem. Nao olbaot long heven, mi harem we olgeta oli stap singaot bigwan, oli talem se: “Kingdom blong wol i kam Kingdom blong Masta blong yumi mo blong Kraes blong hem, mo hem bambae i rul oltaem gogo i no save finis.” 16 Nao ol twanti fo elda ya we oli stap sidaon long jea blong olgeta long fored blong God, oli bodaon we fes blong olgeta i kasem graon, mo oli wosipim God, 17 oli talem se: “Jehova* God, yu yu gat olgeta paoa, mo yu yu stap we yu stap, mo yu stap fastaem, bifo olgeta. Mifala i talem tangkiu long yu, from we yu yusum bigfala paoa blong yu, mo yu stat blong rul. 18 Be ol neson oli kros tumas, mo yu tu yu kam kros, mo stret taem i kam blong yu jajem ol dedman, mo blong givim pei long ol profet we oli slef blong yu, mo long ol tabu man, mo long olgeta we oli fraet gud long nem blong yu, mo long olgeta we oli no gat nem, mo long olgeta we oli haeman, mo blong spolem ol man ya we oli stap spolem wol.” 19 Nao haos tempol blong God long heven i open, mo mi luk bokis blong kontrak blong hem insaed long hem. Nao laetning i laet long skae, tanda i faerap, mo graon i seksek, mo ol bigbigfala ston blong aes oli folfoldaon, mo mi harem ol voes.\n^ Hemia Rum we i Tabu, mo Rum We i Tabu We i Tabu.\n^ NT: “heven.”\n^ NT: “spirit blong laef.”


Jisas Kraes i Tekem Plesblong Yumi blong Safa Panis blong ol Sin\nFrom wanem Jisas i bin safa panislong wan kros we i stanap long Kalvari?\nKraes we laef blong hem i stret olgeta, hem i tekem ples blong yufala we laef blong yufala i no stret. Nao hem i ded wan taem nomo blong tekemaot ol sin blong yufala blong tekem yufala i kam long God.(1Pita 3:18) God i save mekem se yumi harem gud, be God i save mekem i strong long\nyumi tu. Sapos yumi no folem toktok blong hem, mo yumi lego bilif\nlong Jisas, naoia God bambae i kros tumas long yumi. God bambae i\npanisem evri man we oli no stret gud (Rom 11:22). Hem bambae i kam\nblong panisim olgeta we oli no bin givim ona long God, mo oli no save\nobei long gudnuis blong Jisas, Masta blong yumi. Panis ya, bambae i no\nsave finis samtaem, mo olgeta we oli kasem panis ya, oli no save nating\nblong kam klosap long God (2Tesalonaeka 1:8-9).\n1. Yumi no save karem panis blong rabemaot ol sin blong yumi. From samting ya, yumi bambae yumi no save karem panis blong ol sin\nblong yumi, blong rabemaot ol sin blong yumi, from bambae panis ya i\nneva kasem mak we i naf, so panis ya i stap gohed gogo i no save finis (Matiu 25:41,46). Yu luk long tok ya, "Yufala i go long faea ya we bambae i no save ded samtaem, we oli mekem rere finis blong Setan\nwetem ol enjel blong hem". Ples ya, we i blong Setan, i nogat wan gud\nsamting nating long hem, so panis long ples ya i nogat paoa blong\nrabemaot wan sin nating. Hemia nao, i klia se panis blong yumi long ples\nya i mekem nogud, i rabis we i no save stretem yumi. 2. Jisas Kraes hem i karem panis we i no rili blong hem.\nLaef blong Jisas i nogat sin nating, i klin gud olgeta (1Pita 2:22). "Hem i stret gud... i wan tabu man we i no mekem sam samting nogud, mo i nogat sam samting we i spolem hem" (Hibrus 7:26). Nomata Jisas i gud man olgeta, God i bin letem olgeta oli panisem Jisas finis, oli nilim hem\nlong wan kros olsem hem i man nogud (Ol Wok 2:22-23, 3:14-15). 3. God i luk panis we Jisas i karem, i olsem panis blong yumi.\nFrom Jisas i nogat sam samting i rong long hem, God i luk panis blong\nhem i olsem panis blong yumi, mo God i letem Jisas i safa panis blong\ntekem ples blong yumi (1Pita 3:18).\nJisas Kraes, we i stret Pikinini blong God, hem i gat paoa we i bitim\npaoa blong yumi. Hem i gat bigfala save we i olsem paoa blong Hae\nGod, from we God i stret Papa blong hem. From samting ya, Jisas i\nsave karem panis long ples blong yumi, mo panis blong hem i kasem\nmak finis we i naf blong rabemaot olgeta sin blong yumi (Aesea 53:5-6,\nAesaea 53:10-11, John 3:16).\nBifo Jisas i ded, hae pris i talem se, "I moa gud blong wan man i ded blong sevem olgeta man, i winim we bambae olgeta man oli ded." (Jon\n4. Sapos yumi bilif mo obei long Jisas, yumi no kasem panis.\nJisas i talem se, "God i lavem tumas ol man long wol, nao hem i givim mi, mi stret Pikinini blong hem, mi wan nomo we hem i gat, blong\nolgeta man we oli bilif long mi bambae oli no save lus, oli gat laef we i\nno save finis" (Jon 3:16). Pita i talem se, "Yufala i mas tanem tingting blong yufala from ol sin blong yufala, mo yufala evriwan i mas baptaes long nem blong Jisas\nKraes, blong bambae God i tekemaot ol sin blong yufala, mo hem i\ngivim Tabu Spirit long yufala" (Ol Wok 2:38).


statement earrings, Large Natural Wood Teardrop Vine Statement Earrings\nClassic bohemianand bohemianboho bohemianall bohemianat bohemianthe bohemiansame bohemiantime, bohemianthese bohemianlarge bohemianwooden bohemianearrings bohemianwill bohemianadd bohemiana bohemiannatural bohemianand bohemianearthy bohemianvibe bohemianto bohemianany bohemianoutfit. bohemianDress bohemianup bohemianor bohemiandress bohemiandown! bohemianClassic bohemianenough bohemianfor bohemiana bohemianlittle bohemianblack bohemiandress, bohemianjeans bohemianand bohemianBirkenstocks bohemianor bohemianto bohemianspice bohemianup bohemianyour bohemiansweats bohemianwhen bohemianyou've bohemianbeen bohemianstuck bohemianin bohemianthe bohemianhouse bohemianfor bohemiansix bohemianmonths bohemianstraight. bohemian:-) bohemian bohemianCool bohemianand bohemianfunky! bohemianA bohemiantrue bohemianone bohemianof bohemiana bohemiankind bohemianstatement bohemianpiece!They bohemianmeasure bohemian2.75" bohemianlength, bohemian1.25" bohemianat bohemianthe bohemianwidest bohemianCustom bohemianrequests bohemianwelcome.


Revelesen (Ol Samting we Jon i luk) 11:1-19\nWerem ol klos we oli wokem long bag mo i talemaot ol profet tok blong 1,260 dei (3)\nSeken trabol i kamtru finis, namba 3 trabol i stap kam (14)\nNamba 7 trampet (15-19)\n11 Nao mi kasem wan waelken we i olsem wan longfala stik,*+ mo wan voes i talem long mi se: “Yu girap, yu go mesarem tabu ples* long tempol blong God mo olta mo kaontem olgeta we oli stap mekem wosip long ples ya. 2 Be yad we i stap raonabaot long tempol, yu livim i stap mo yu no mesarem, from we ples ya i go finis long ol man blong ol narafala nesen, mo bambae olgeta ya oli stap purumbut long taon ya we i tabu,+ blong 42 manis.+ 3 Mi bambae mi sanem tu witnes blong mi, we tufala i werem ol klos we oli wokem long bag, blong tufala i talemaot ol profet tok blong 1,260 dei.” 4 Tufala ya i minim tufala oliftri,+ mo tufala ples blong putum laet,+ mo tufala i stap stanap long fored blong Masta blong wol.+ 5 Sipos ol enemi oli wantem spolem tufala, faea bambae i kamaot long maot blong tufala, i bonem olgeta. Hemia nao samting we bambae i hapen long man we i wantem spolem tufala. 6 Tufala ya i gat paoa blong blokem skae*+ blong i no gat ren+ long taem ya we tufala i stap talemaot profet tok. Mo tufala i gat paoa blong tanem ol wota i kam blad,+ mo blong mekem ol defdefren kaen sik i kam spolem wol. Tufala i save mekem ol samting ya enitaem nomo, olsem we tufala i wantem. 7 Taem tufala witnes ya i finisim wok blong tufala, bigfala wael animol we i kamaot long abys,* bambae i faet agensem tufala, i winim tufala, mo i kilim tufala i ded.+ 8 Mo bambae dedbodi blong tufala i stap long bigrod blong bigfala taon ya we Sodom mo Ijip, tufala i pija blong hem. Long taon ya nao, ol man oli nilim Masta blong tufala i ded long wan pos. 9 Mo long tri dei haf, olgeta grup blong man, mo ol man blong olgeta kantri, mo blong olgeta traeb, mo blong olgeta lanwis, bambae oli stap lukluk dedbodi blong tufala.+ Mo bambae oli no letem ol man oli putum ol dedbodi blong tufala long tomb. 10 Mo olgeta we oli stap long wol, oli glad tumas mo oli mekem lafet, mo bambae oli givgivim presen long olgeta from we tufala profet ya, tufala i stap mekem olgeta oli harem nogud. 11 Biaen long tri dei haf ya, paoa blong laef* we i kam long God i go insaed long tufala,+ nao tufala i stanap. Mo olgeta we oli luk samting ya, oli fraet tumas. 12 Nao tufala i harem wan bigfala voes i kamaot long heven, i talem long tufala se: “Yutufala i kam antap long ples ya.” Nao stret long fes blong ol enemi blong tufala, wan klaod i tekem tufala i go antap long heven. 13 Nao stret long taem ya, graon i seksek bigwan. Nao wan haf blong bigfala taon ya i brobrok, naen haf blong hem i stap, mo i gat 7,000 man oli ded. Mo ol narafala man we oli laef i stap oli fraet tumas, nao oli givim glori long God we i stap long heven. 14 Seken trabol+ ya i kamtru finis, be !yu luk! namba 3 trabol i stap kam kwiktaem nomo. 15 Namba 7 enjel i blo long trampet blong hem.+ Nao olbaot long heven, mi harem we olgeta oli stap singaot bigwan, oli talem se: “Kingdom blong wol i kam Kingdom blong Masta blong yumi+ mo blong Kraes blong hem,+ mo hem bambae i rul gogo i no save finis.”+ 16 Nao ol 24 elda+ ya we oli stap sidaon long tron* blong olgeta long fored blong God, oli bodaon we fes blong olgeta i kasem graon, mo oli wosipim God, 17 oli talem se: “Jehova* God, yu yu gat olgeta paoa, mo yu yu stap we yu stap,+ mo yu stap fastaem, bifo olgeta. Mifala i talem tangkiu long yu, from we yu yusum bigfala paoa blong yu, mo yu stat blong rul.+ 18 Be ol nesen oli kros tumas, mo yu tu yu kam kros, mo stret taem i kam blong yu jajem ol dedman, mo blong givim pei+ long ol profet we oli slef blong yu,+ mo long ol tabu man, mo long olgeta we oli fraet* long nem blong yu, mo long olgeta we oli no gat nem, mo long olgeta we oli haeman, mo blong spolem ol man ya we oli stap spolem wol.”+ 19 Nao tabu ples long tempol blong God long heven i open, mo mi luk bokis blong kontrak blong hem insaed long hem.+ Nao laetning i laet long skae, tanda i faerap, mo graon i seksek, mo ol bigbigfala ston blong aes oli folfoldaon, mo mi harem ol voes.\n^ NT: “kasem wan stik blong mesarem ol samting.”


Opereting Sistem Apdeit - Get Safe Online Vanuatu\nOl narafala taep blong apdeit we oli korektem ol era we oli enhansem wei we sofwe i wok o fungsen insaed long Windos, mo oli no rili rilet long sekuriti. Oli save ditektem wijwan Maekrosof prodak yu stap ranem long kompiuta blong yu mo provaedem ol apdeit long olgeta tu.\nTaem yu no kipim sofwe blong yu i apdeit i save kosem serios isu we i save afektem kompiuta mo pesonal sekuriti blong yu yu wan. Olgeta oli inkludum:\nOl Saeba-kriminal atak\nOl Windos apdeit\nBlong mekem sua se letest Windos apdeit oli daonlodem mo instolem, yu sud jekem se kompiuta blong yu oli setemap olsem:\nWindos 10 & 8\nLong Stat menu, klikim ‘Kontrol Panel’. Selektem ‘Windos Updeit’, afta klikim ‘Instol opsenal apdeit’. Long left pein, ‘klikim jens seting’. Anda long ol Impoten apdeit, jusum opsen we yu wantem. Anda long ‘Rekomended apdeit’, selektem ‘Givim mi rekomended apdeit long semak wei we mi risivim wan impoten apdeit’ jekem boks, mo afta klikim ‘OK.’ Oli save askem yu from wan admin paswod o blong konfemem jois blong yu.\nTaem ol Windo daonlod li daonlodem, bae yu save se hem i avelebol. Yu sud ributum kompiuta blong yu blong instolem olgeta (afta bae displei i soem yu hamas apdeit oli bin aplaem long total) – o sapos kompiuta blong i yu i lok, bae paoa blong hem i go daon otomatik mo bae yu mas statem blong instolem ol apdeit. Yu no interaptem ol apdeit olsem pulum aot plag o ristatem kompiuta.\nOS X kompiuta\nMekem bakap long Mak blong yu yusum Taem Masin o wan narafala bakap sistem.\nSapos kompiuta blong yu hem i wan MakBuk, mekem sua yu plagem i go long mein paoa.\nYu klikim Apple ikon long top left blong mein menu ba mo jusum ‘Softwe Apdeit’, we bae i soem ol avelebol apdeit. Yu mas agri long wan Apple yusa laesens agrimen, mo Get Safe Onlaen i stap rekomen se yu ridim evri aetem & mo ol kondisen blong proteksen blong yu. Sapos ol narafala apdeit oli oferem, ranem olgeta wetem ol OS X apdeit. Long narafala wei, yu maet jusum blong daonlodem Apple manuel instola.\nI gat wan progres ba we bae i soem apdeit stetas. Yu no interaptem o stopem ol apdeit olsem yu tekemaot long plag o ristatem kompiuta.\nBae oli askem yu blong enterem Apol ID mo paswod blong verifaem iKlaod mo ol Kijen opsen.\nTaem i gat ol apdeit we oli avelebol blong mobael divaes opereting sistem blong yu, bae oli daonlodem mo instolem otomatikali taem divaes i stap konek long intenet.\nPlis yu notem se daonlodem letest Windos apdeit hem i no nid blong ranem latest vesen of antivaeres, antispaewe mo faeawol sofwe.


Rusia i kaontri long Yurop we olgeta save toktok Rusia. Presiden blong Rusia hemi Vladimir Putin. Kapital blong Rusia i Moskow. Praem Minista blong Rusia hemi Dmitri Medwedew. Nara big taon long kaontri ia hemi San-Peterburg mo Kazan. Populaesen blong Rusia i stap araon 141,927,297.\nKremlin blong Moskow\nAlbania · Andorra · Armenia · Austria · Azerbaijan · Belarus · Belgium · Bosnia and Herzegovina · Bulgaria · Croatia · Cyprus · Czechia · Denmark · Estonia · Finland · Franis · Georgia · Greece · Hungary · Iceland · Ireland · Itali · Jemani · Kazakhstan · Latvia · Liechtenstein · Lithuania · Luxembourg · Macedonia · Malta · Moldova · Monaco · Montenegro · Netherlands · Norway · Poland · Portugal · Romania · Russia · San Marino · Serbia · Slovakia · Slovenia · Spain · Sweden · Switzerland · Turkey · Ukraine · Unaeted Kingdom · Vatican Siti\nKam long "https://bi.wikipedia.org/w/index.php?title=Rusia&oldid=33616"\nThis page was last modified on 13 Mei 2015, at 10:07.


Yangfala ?Yu Gat Plan Blong Mekem Moa Long Wok Blong Jehova? | Stadi\nWajtaoa—Blong Stadi | Eprel 2018\nLANWIS Acholi Akha Aukan Baoule Batak (Karo) Batak (Simalungun) Batak (Toba) Biak Bislama Cambodian Chin (Hakha) Chokwe Chopi Chuabo Chuukese Dayak Ngaju English Gitonga Greenlandic Hmong (White) Iban Ibinda Javanese Jehu Kachin Karen (S'gaw) Kazakh Kazakh (Arabic) Kikongo Kimbundu Kisi Krio Laotian Lhukonzo Lomwe Macua Maltese Mapudungun Mauritian Creole Mizo Navajo Ndau Ngangela Nias Niuean Nyaneka Nyungwe Quechua (Ayacucho) Quechua (Cuzco) Quichua (Chimborazo) Quichua (Imbabura) Rarotongan Romany (Macedonia) Romany (Macedonia) Cyrillic Romany (Southern Greece) Runyankore Rutoro Sangir Saramaccan Sena Seychelles Creole Sunda Tahitian Tshwa Uighur (Arabic) Uighur (Cyrillic) Umbundu Urdu Uruund Wallisian Wayuunaiki Welsh\nYangfala ?Yu Gat Plan Blong Mekem Moa Long Wok Blong Jehova?\n“Sipos yu askem long Hae God blong i lukluk gud long ol plan blong yu, wok blong yu bambae i save gohed gud.”—OL PROVEB 16:3.\nSINGSING: 135, 144\nYANGFALA, ?BAMBAE YU YU ANSA OLSEM WANEM?\n?From wanem i gud yu folem advaes blong Ol Proveb 16:3?\n?Wanem ol plan we yu save wok had from?\n?Wanem i save givhan long yu blong yu no lego ol plan ya?\n1-3. (1) ?Ol yangfala oli fesem wanem? Talem wan pijatok. (Yu luk pija long stat blong stadi.) (2) ?Wanem i save givhan long ol yangfala Kristin?\nTINGBAOT se yu gat plan blong go long wan lafet we i longwe. Ale, yu go lukaot wan transpot, be yu luk se i gat fulap man i stap wet, mo ol defdefren transpot. Tingting blong yu i fasfas smol, be yu no jam long enikaen transpot nomo. From we yu save gud ples we yu wantem go long hem, yu jam long transpot we bambae i tekem yu yu go stret long ples ya.\n2 Laef i olsem wan trip, mo yufala ol yangfala, yufala i stap wet blong tekem wan transpot. Samtaem tingting blong yufala i fasfas from we i gat plante defren jus we yufala i save mekem. Be sipos yu save gud wanem we yu wantem mekem long laef blong yu, bambae i isi moa blong mekem jus we i stret. ?Wanem jus i stret blong mekem?\n3 Stadi ya bambae i ansa long kwestin ya, mo bambae i soemaot se i gud yu yusum laef blong yu blong mekem Jehova i glad. Hemia i min se yu mas folem advaes blong Jehova taem yu mekem ol desisen, olsem, hamas yia bambae yu skul, bambae yu mekem wanem wok, bambae yu mared mo gat pikinini o nogat. Mo tu, yu mas gat wan plan long wok blong Jehova, mo yu traehad blong mekem plan ya i kamtru. Hemia bambae i mekem se yu kam klosap moa long Jehova. Sipos wok blong Jehova i bigfala samting long laef blong yu, yu save sua se bambae hem i blesem yu mo i mekem ol plan blong yu oli gohed gud.—Ridim Ol Proveb 16:3.\n?FROM WANEM YU MAS GAT PLAN?\n4. Long stadi ya, ?bambae yumi tokbaot wanem?\n4 I gud yu gat plan long wok blong God. ?From wanem? Bambae yumi tokbaot tri risen. Fas risen mo sekenwan i soemaot se taem yu traehad blong mekem ol plan blong yu i kamtru, yu fren moa wetem Jehova. Namba tri risen i soemaot from wanem i gud yu gat ol plan ya taem yu yangfala.\n5. ?From wanem i impoten we yu gat plan blong mekem moa long wok blong Jehova?\n5 ?From wanem i impoten we yu gat plan blong mekem moa long wok blong Jehova? Yu wantem talem tangkiu long Jehova from lav we hem i soemaot, mo from ol samting we hem i mekem long yu. Man we i raetem Sam 92 i talem se: ‘Hae God. I gud tumas blong talem tangkiu long yu. Ol bigfala wok blong yu oli stap mekem mi mi glad tumas. Oltaem mi harem gud from ol samting ya we yu yu mekem.’ (Ol Sam 92:1, 4) Traem tingbaot ol samting ya we Jehova i givim long yu: laef, bilif, Baebol, kongregesen, hop blong laef olwe long Paradaes. Taem yu gat plan blong mekem moa long wok blong Jehova, yu soemaot long hem se yu glad long ol samting we hem i givim, nao yu kam klosap moa long hem.\n6. (1) ?Olsem wanem yu kam klosap moa long Jehova taem yu gat plan long wok blong hem? (2) ?Wanem sam plan we yu save mekem taem yu yangfala?\n6 Namba tu risen blong gat plan long wok blong God, hemia se taem yu wok had blong mekem plan ya i kamtru, yu kam klosap moa long Jehova. Aposol Pol i promes se: “God i stap mekem i stret nomo. Mo hem i no save fogetem ol wok ya we yufala i mekem. Hem bambae i stap tingbaot we yufala i lavem nem blong hem.” (Hibrus 6:10) Yu save mekem plan taem yu smol nomo, olsem Kristina we i gat 10 yia taem i mekem plan blong ridim laef stori blong ol Witnes. Tobi i gat 12 yia taem i mekem plan blong ridim Baebol fulwan, bifo we hem i baptaes. Maksim i gat 11 yia, mo sista blong hem Nomi i gat 10 yia, taem tufala i baptaes. Nao tufala tugeta i mekem plan blong go wok long Betel. Blong tingbaot plan ya oltaem, tufala i hangem pepa blong askem wok long Betel, long wol blong haos. ?Olsem wanem long yu? ?Yu save mekem plan mo stat blong wok from?—Ridim Filipae 1:10, 11.\nSipos yu gat klia tingting long plan blong yu, bambae i isi moa blong mekem ol gudfala desisen\n7, 8. (1) Sipos yu gat wan plan, ?from wanem i isi moa blong mekem desisen? (2) ?From wanem Damaris i no go long yunivesiti?\n7 ?Wanem namba tri risen blong gat plan long wok blong God, taem yu yangfala nomo? Yu gat plante desisen blong mekem, olsem, hamas yia bambae yu skul, wanem wok bambae yu mekem, mo plante narafala samting. Ol desisen ya oli olsem ol krosrod long trip blong yu. Sipos yu save gud se yu stap go wea, i isi blong jusum rod we yu mas folem. Long sem fasin, sipos yu gat klia tingting long plan blong yu, bambae i isi moa blong mekem ol gudfala desisen. Ol Proveb 21:5 i talem se: “Man we i mekem gudfala plan mo i stap wok strong long hem, hem i save kasem plante samting.” Sipos yu kwik blong mekem gudfala plan, bambae yu kwik blong kasem gudfala frut. Hemia samting we i hapen long wan sista we nem blong hem Damaris. Taem hem i yangfala, hem i mas mekem wan impoten desisen.\n8 Damaris i kasem ol gudfala mak long hae skul, mekem se hem i save go long yunivesiti blong kam loea, we hem i no nid blong pem. Be hem i jusum wan narafala wok we i no impoten tumas. ?From wanem? From we taem hem i smol, hem i mekem plan blong kam wan paenia. Hem i talem se: “Blong paenia, mi nidim haftaem wok nomo. Sipos mi go long yunivesiti mo kam wan loea, mi save winim bigfala mane, be bambae i had blong faenem haftaem wok.” Damaris i mekem wok blong paenia 20 yia finis. ?Olsem wanem? ?Hem i harem se plan mo desisen we hem i mekem taem hem i yangfala, i stret? Yes. Long ples blong wok, hem i stap mitim ol loea, be plante long olgeta oli no glad nating. Damaris i luksave se hem i kasem bigfala glad i bitim olgeta, from we hem i jusum wok blong paenia.\n9. ?From wanem yumi glad long ol yangfala blong yumi?\n9 Yumi talem bigfala tangkiu long plante taosen yangfala long olgeta ples long wol, we oli stap gohed gud. Impoten samting long laef blong olgeta, hemia blong frengud wetem Jehova, mo blong folem ol plan we oli gat blong mekem moa long wok blong hem. Ol yangfala ya oli harem gud tumas, mo long semtaem, oli stap lanem blong letem Jehova i lidim olgeta long evri samting, olsem skul, wok, mo famle. Solomon i talem se: “Yu mas trastem Hae God long olgeta tingting blong yu.” Hem i gohed se: “Long olgeta samting we yu stap mekem, yu mas tingbaot hem oltaem, mo . . . hem bambae i soemaot stret rod long yu, blong yu yu folem.” (Ol Proveb 3:5, 6) !Yangfala, Jehova i lavem yu tumas! Yu yu sas tumas long tingting blong hem, mo bambae hem i protektem, lidim, mo blesem yu.\nREREGUD BLONG TOKBAOT JEHOVA\n10. (1) ?From wanem wok blong prij i mas impoten tumas long yumi? (2) ?Olsem wanem blong kamgud moa blong eksplenem bilif blong yu?\n10 Sipos yu tingbaot oltaem blong mekem Jehova i glad, bambae yu wantem tokbaot hem. Jisas Kraes i talem se yumi “mas talemaot gud nius long olgeta neson bifo we en i kam.” (Mak 13:10) Taswe wok blong prij i mas impoten moa long yumi i bitim ol narafala wok. ?Olsem wanem? ?Yu save mekem plan blong prij moa? ?Yu save paenia? ?Be olsem wanem sipos yu no laekem tumas blong prij? ?Mo olsem wanem blong kamgud moa blong eksplenem bilif blong yu? I gat tu samting we oli save givhan: Rere gud, mo no lego wok ya blong tokbaot Jehova. Sipos yu mekem olsem, maet bambae yu sapraes se yu laekem tumas blong prij.\n?Olsem wanem blong rere gud blong tokbaot Jehova? (Haf 11 mo 12)\n11, 12. (1) ?Yu save mekem wanem blong rere gud blong tokbaot Jehova? (2) ?Olsem wanem wan yangfala brata i tekem janis blong tokbaot Jehova long skul?\n11 Fastaem, yu save rerem ansa blong sam kwestin we maet ol yangfala long skul oli askem, olsem: “?From wanem yu bilif long God?” I gat ol haf long jw.org we oli save givhan long yu. Sipos yu luk long OL BAEBOL TIJING > OL YANGFALA, bambae yu faenem wan pepa blong fulumap we i askem se: “?From Wanem Mi Mi Bilif Long God?” Yu folem ol step long pepa ya blong rerem prapa ansa blong yu. Bambae yu luk tri vas blong Baebol we yu save yusum: Hibrus 3:4, Rom 1:20, mo Ol Sam 139:14. I gat plante moa kwestin tu we yu save rerem ansa blong olgeta.—Ridim 1 Pita 3:15.\n12 Yu save talem long ol yangfala long skul blong oli lukluk jw.org. Hemia nao samting we Luka i mekem. Taem klas i stap tokbaot ol defdefren jos, Luka i luk sam giaman toktok long saed blong ol Witnes long wan buk blong skul. Nating se hem i fraet smol, be hem i askem long tija sipos hem i save eksplenem from wanem ol tok ya i no tru. Tija i letem hem i eksplenem bilif blong hem, mo Luka i soemaot jw.org long ful klas. Nao tija i talem long klas se homwok blong olgeta i blong wajem video ya Yu Save Winim Wan Stronghed. Yu traem tingbaot olsem wanem Luka i glad se hem i bin tokbaot Jehova long skul.\n13. Sipos yu fesem hadtaem, ?from wanem yu no mas lego plan blong yu?\n13 Sipos yu fesem hadtaem, yu no letem tingting i foldaon, be yu gohed nomo blong folem plan blong yu. (2 Timoti 4:2) Hemia nao samting we Katarina i mekem. Taem hem i gat 17 yia, hem i mekem plan se bambae hem i prij long evriwan we hem i wok wetem olgeta. Wan long olgeta i tok nogud long hem plante taem. Be Katarina i no lego plan blong hem. Wan narafala we nem blong hem Hans, i sapraes long gudfala fasin blong Katarina. Nao hem i stat blong ridim ol buk blong yumi, i stadi Baebol, mo i baptaes. Be Katarina i no save samting ya from we hem i muv i go long narafala ples. Totin yia biaen, taem Katarina mo famle blong hem i stap long wan miting, hem i sek se Hans nao i givim pablik tok. Hem i glad tumas se hem i gohed nomo blong folem plan blong hem blong prij long evriwan we hem i wok wetem olgeta.\nNO LEGO OL PLAN BLONG YU\n14, 15. (1) ?Yu mas tingbaot wanem taem ol narafala oli pulum yu blong folem olgeta? (2) ?Yu save mekem wanem blong stanap strong taem oli traem fosem yu?\n14 Fashaf blong stadi ya i pulum yu blong yu tingbaot oltaem blong mekem Jehova i glad, mo blong yu gat plan blong mekem moa long wok blong hem. Be plante yangfala olsem yu oli wantem gat gud taem nomo. Mo bambae oli traem pulum yu tu blong folem olgeta. Taswe, yu mas soemaot long olgeta se i impoten tumas blong folem plan we yu gat long laef blong yu. Yu no mas letem olgeta oli pulum yu blong yu lego plan ya. Olsem yumi tokbaot long stat blong stadi, sipos yu stap wet long wan transpot blong go samples, ?bambae yu jam long eni transpot nomo from we ol man insaed oli stap gat gudtaem? !Nogat!\n15 Taswe, ?yu save mekem wanem taem ol narafala oli traem fosem yu blong folem olgeta? Sipos i had blong talem ‘no,’ i moagud yu stap longwe long olgeta. (Ol Proveb 22:3) Tingbaot bigfala trabol we yu save kasem sipos yu joen wetem olgeta blong mekem ol nogud samting. (Galesia 6:7) Mo tu, i gud yu mekem tingting blong yu i stap daon mo askem advaes. Lesin long ol tok blong papa mo mama blong yu, mo ol brata mo sista long kongregesen we oli gat plante waes mo save.—Ridim 1 Pita 5:5, 6.\n16. ?Olsem wanem stori blong Kristof i soemaot se i impoten blong gat tingting daon?\n16 Kristof i mekem tingting blong hem i stap daon mo i lesin long advaes. Smoltaem afta we hem i baptaes, hem i stat blong go long wan ples blong mekem eksasaes. Long ples ya, sam yangfala oli askem long hem blong i joen long wan klab blong spot. Hem i storian wetem wan elda, mo elda i mekem hem i tingbaot sam denja, olsem fasin ya blong traem winim narafala. Nating se i olsem, Kristof i mekem desisen blong joen long klab ya. Be kwiktaem nomo, hem i luk se spot ya i raf tumas mo i denja. Ale, hem i storian bakegen wetem ol elda, mo oli soemaot ol gudfala advaes blong Baebol long hem. Kristof i talem se: “Jehova i sanem ol gudfala man ya blong givim advaes, mo mi lesin long Hem, nating se mi tektaem.” ?Olsem wanem? ?Yu yu gat tingting daon blong lesin long ol gudfala advaes?\n17, 18. (1) ?Jehova i wantem se ol yangfala oli harem olsem wanem? (2) ?Olsem wanem blong blokem ol jus we oli save mekem yu yu harem nogud? Talem wan stori.\n17 Baebol i talem se: “Ol yangfala, naoia we yufala i yangfala yet, i gud yufala i stap mekem ol fasin we yufala i save harem gud long hem.” (Prija 11:9) Jehova i wantem se yu harem gud long yangtaem blong yu. Stadi ya i soemaot se wan rod blong harem gud, i blong folem ol plan we yu gat blong mekem moa long wok blong Jehova, mo blong folem advaes blong Jehova long ol plan mo desisen. Sipos yu kwik blong mekem samting ya, bambae yu haremsave kwiktaem se Jehova i stap lidim, protektem, mo blesem yu. Yu mas tingbaot ol gudfala advaes we hem i givim long Baebol, mo yu folem ol tok ya se: ‘God i mekem yu, mo naoia we yu yangfala yet, oltaem yu mas tingbaot hem.’—Prija 12:1.\n18 Ol yangfala oli kam bigwan hareap. Sore tumas, plante long olgeta oli harem nogud, from we oli no gat ol gudfala plan taem oli yangfala. Be sipos yu stap tingting oltaem long ol plan blong yu blong mekem moa long wok blong Jehova, taem yu kam bigwan, bambae yu glad long ol jus blong yu. Wan woman we nem blong hem Mijana, i harem gud olsem. Taem hem i yangfala, hem i laekem plei spot. Oli singaot hem blong i go plei long Winter Olimpik Gem. Be Mijana i jus blong mekem wok blong Jehova fultaem. Bitim 30 yia hem i stap gohed long wok blong Jehova fultaem, wetem man blong hem. Hem i talem se ol man we oli wantem haenem, ona, paoa, mo mane, oli no rili glad. Mo hem i talem tu se plan we i beswan, i blong mekem wok blong God mo givhan long ol narafala blong oli save God.\n19. ?From wanem i gud se yangfala i gat plan blong mekem moa long wok blong Jehova?\n19 Mifala i talem tangkiu long yufala ol yangfala, from we nating se yufala i fesem sam hadtaem, yufala i putum tingting blong yufala oltaem long wok blong Jehova. Yufala i gat ol plan blong mekem moa long wok blong Jehova, mo wok blong prij i impoten long yufala. Mo tu, yufala i no letem ol samting blong wol ya i pulum yufala blong yufala i lego ol plan ya. Yufala i save sua se hadwok blong yufala i no blong nating nomo. Ol brata mo sista oli lavem mo sapotem yufala. Taswe, yufala i mas ‘askem long Hae God blong i lukluk gud long ol plan blong yufala, nao wok blong yufala bambae i gohed gud.’\nMINING BLONG SAM TOKTOK\nBlong yusum laef blong yu blong mekem Jehova i glad, hem i mas impoten moa long yu i bitim ol narafala samting. Yu folem advaes blong Jehova oltaem, mo yu letem hem i lidim yu taem yu mekem wan jus\nTaem yu gat plan blong mekem moa long wok blong Jehova, yu fren moa wetem hem. Sam yangfala oli mekem plan blong ridim Baebol evri dei, baptaes, kam wan paenia, o wok long Betel. ?Wanem ol plan blong yu?\nSerem Serem Yangfala ?Yu Gat Plan Blong Mekem Moa Long Wok Blong Jehova?\n?Olsem Wanem Blong Kam Friman Tru?\nMekem Wok Blong Jehova, We i Stamba Blong Fasin Fri\nFolem Fasin Blong Jehova Blong Leftemap Tingting\nYufala i Mas Leftemap Tingting Blong Yufala “Moa”\nText Ol defren wei blong daonlodem ol buk long intenet WAJTAOA—BLONG STADI Eprel 2018\nSerem Serem WAJTAOA—BLONG STADI Eprel 2018\nWAJTAOA—BLONG STADI Eprel 2018


Jenesis 36 | Baebol Long Intenet | Niu Wol Translesen\nOlgeta we oli kamaot biaen long Esao (1-30)\nOl king mo ol jif blong Edom (31-43)\n36 Hemia stori blong Esao we hem i Edom.+ 2 Esao i tekem tu woman Kenan blong tufala i kam waef blong hem, nem blong tufala Ada+ mo Oholibama. Ada ya i gel blong Elon we i wan laen blong Het,+ mo Oholibama+ i gel blong Anaha mo i smol bubu blong Jibeon we i blong Hivi. 3 Mo Esao i tekem Basemat+ tu blong i kam waef blong hem. Basemat ya i gel blong Ismael mo i sista blong Nebaeot.+ 4 Nao Ada i bonem wan boe blong Esao we nem blong hem Elifas. Mo Basemat i bonem Rehuel, 5 mo Oholibama i bonem Jehus, Jalam, mo Kora.+ Hemia ol boe blong Esao we oli bon long kantri ya Kenan. 6 Biaen Esao i tekem ol waef blong hem, ol boe mo ol gel blong hem, ol man* we oli stap long haos blong hem, olgeta animol blong hem, mo ol sas samting we hem i kasem+ long kantri ya Kenan, mo hem i go stap long wan narafala kantri longwe long brata blong hem Jekob.+ 7 Hem i mekem olsem from we ol samting blong hem mo Jekob oli plante tumas, nao i no moa gat inaf spes blong olgeta, mo ples we oli stap long hem* i no naf long evri animol blong tufala. 8 Taswe Esao i go stap long rijen blong ol hil blong Seiri.+ Narafala nem blong Esao hemia Edom.+ 9 Hemia stori blong Esao, we i papa blong ol man Edom we oli stap long rijen blong ol hil blong Seiri.+ 10 Hemia nem blong ol boe blong Esao: Elifas, we mama blong hem Ada we i waef blong Esao. Rehuel, we mama blong hem Basemat we i waef blong Esao.+ 11 Ol boe blong Elifas, i gat Teman,+ Omara, Jefo, Gatam mo Kenas.+ 12 Elifas we i boe blong Esao i gat wan narafala woman we nem blong hem Timna. Sam taem biaen, woman ya i bonem wan boe blong Elifas we nem blong hem Amalek.+ Hemia nao ol boe blong Ada, waef blong Esao. 13 Hemia ol boe blong Rehuel: Nahat, Jeraha, Samah, mo Misaha. Olgeta ya oli ol boe blong Basemat,+ waef blong Esao. 14 Hemia ol boe blong Esao we waef blong hem Oholibama we i gel blong Anaha mo i smol bubu blong Jibeon, i bonem: Jehus, Jalam mo Kora. 15 Hemia ol boe blong Esao we oli jif.*+ Long ol boe blong Elifas we i fasbon blong Esao, i gat Jif Teman, Jif Omara, Jif Jefo, Jif Kenas,+ 16 Jif Kora, Jif Gatam, mo Jif Amalek. Hemia nao ol jif we oli kamaot long Elifas+ long kantri ya Edom. Olgeta ya oli ol boe blong Ada. 17 Hemia ol boe blong Rehuel we i boe blong Esao: Jif Nahat, Jif Jeraha, Jif Samah, mo Jif Misaha. Hemia nao ol jif we oli kamaot long Rehuel long kantri ya Edom.+ Olgeta ya oli ol boe blong Basemat, waef blong Esao. 18 Mo hemia ol boe blong Oholibama we i waef blong Esao: Jif Jehus, Jif Jalam, mo Jif Kora. Hemia nao ol jif we oli kamaot long Oholibama we i gel blong Anaha mo i waef blong Esao. 19 Hemia nao ol boe blong Esao mo ol jif blong olgeta. Esao ya hem i Edom.+ 20 Seiri i wan man Horaet we i stap long kantri ya, mo hemia ol boe blong hem:+ Lotan, Sobal, Jibeon, Anaha,+ 21 Dison, Eja, mo Disan.+ Olgeta ya oli ol boe blong Seiri mo oli jif blong ol man Horaet, long kantri ya Edom. 22 Ol boe blong Lotan, i gat Hori mo Heman, mo sista blong Lotan hemia Timna.+ 23 Hemia ol boe blong Sobal: Alvan, Manahat, Ebal, Sefo, mo Onam. 24 Hemia ol boe blong Jibeon:+ Aea mo Anaha. Hemia sem Anaha ya we i faenem springwota ya we i hot, taem hem i stap lukaot long ol dongki blong papa blong hem Jibeon long draeples. 25 Hemia ol pikinini blong Anaha, i gat Dison mo Oholibama we i gel blong Anaha. 26 Hemia ol boe blong Dison: Hemdan, Esban, Itran, mo Keran.+ 27 Hemia ol boe blong Eja: Bilhan, Sahavan, mo Akan. 28 Hemia ol boe blong Disan: Uj mo Aran.+ 29 Hemia ol jif blong ol man Horaet: Jif Lotan, Jif Sobal, Jif Jibeon, Jif Anaha, 30 Jif Dison, Jif Eja, mo Jif Disan.+ Hemia nao ol jif blong ol man Horaet we oli stap long kantri ya Seiri. 31 Hemia nem blong ol king we oli rul long kantri ya Edom.+ Long taem ya ol man Isrel oli no gat king blong olgeta yet.+ 32 Bela we i boe blong Beo i rul long Edom, mo nem blong bigfala taon we hem i stap long hem, hemia Dinaba. 33 Taem Bela i ded, Jobab i rul long ples blong hem. Jobab ya i boe blong Jeraha we i wan man Bojeraha. 34 Taem Jobab i ded, Husam i rul long ples blong hem. Husam ya i wan laen blong Teman. 35 Taem Husam i ded, Hadad i rul long ples blong hem, mo nem blong bigfala taon we hem i stap long hem, hemia Avit. Hadad ya i boe blong Bedad, mo hem nao i bin winim ol man Midian+ long teritori blong Moab. 36 Taem Hadad i ded, Samlaha we i blong Masreka i rul long ples blong hem. 37 Taem Samlaha i ded, Saol i rul long ples blong hem. Saol ya i blong Rehobot, wan taon we i stap klosap long Reva. 38 Taem Saol i ded, Balanan we i boe blong Akboro, i rul long ples blong hem. 39 Taem Balanan we i boe blong Akboro i ded, Hadar i rul long ples blong hem, mo nem blong bigfala taon we hem i stap long hem, hemia Pao. Waef blong Hadar nem blong hem Mehetabel we i gel blong Matred, mo i smol bubu blong Mesahab. 40 Hemia nem blong ol jif we oli kamaot long Esao, folem famle blong olgeta mo ples blong olgeta: Jif Timna, Jif Alvaha, Jif Jetet,+ 41 Jif Oholibama, Jif Elaha, Jif Pinon, 42 Jif Kenas, Jif Teman, Jif Mibsara, 43 Jif Magdiel, mo Jif Iram. Hemia nao ol jif blong Edom folem vilej blong olgeta long kantri ya we oli tekem i blong olgeta.+ Esao ya i papa blong ol man Edom.+\n^ NT: “stap olsem ol man blong narafala kantri.”\n^ PT: “seik.” Wan seik i wan jif blong traeb.


Ol Wok 19:1-41\n19 Nao long taem ya we Apolos i stap yet long Korin, Pol i folem wan rod we i pas antap long ol hil, nao hem i kamtru long Efesas. Long ples ya, hem i faenem sam disaepol. 2 Nao hem i askem long olgeta se: “?Taem yufala i bilif, yufala i kasem tabu spirit?” Olgeta oli ansa se: “Mifala i neva harem se i gat tabu spirit.” 3 Nao hem i askem se: “?Be wanem kaen baptaes yufala i baptaes long hem?” Oli ansa se: “Mifala i baptaes long baptaes ya we Jon i tijim.” 4 Nao Pol i talem se: “Jon i baptaesem ol man blong soemaot se oli tanem tingting blong olgeta, mo hem i stap talem long ol man se oli mas bilif long man ya we bambae i kam biaen long hem, hemia Jisas.” 5 Taem oli harem tok ya oli baptaes long nem blong Masta Jisas. 6 Mo taem Pol i putum han blong hem long olgeta, tabu spirit i kam long olgeta, nao oli stat blong toktok long narafala lanwis, mo oli stap talemaot ol profet tok. 7 Long grup ya, i gat samwe long twelef man evriwan. 8 Taem hem i stap long ples ya, long tri manis hem i stap go insaed long sinagog, i stap toktok we i no fraet nating. Hem i stap tokbaot Kingdom blong God, mo i stap toktok plante, i askem kwestin blong mekem ol man oli tingting mo blong pulum olgeta blong oli bilif. 9 Be sam man oli stronghed tumas, oli no wantem bilif, mo oli stap tok nogud long Rod blong Masta long fes blong ol hip man. Nao hem i aot long olgeta, mo i tekem ol disaepol oli biaen long hem. Mo evri dei, hem i stap givim tok long wan bigfala klasrum blong man ya we nem blong hem Tiranas. 10 Hem i mekem olsem blong tu yia, blong evriwan, ol man Jiu mo ol man Gris we oli stap long provins ya Esia, oli harem tok blong Masta. 11 God i stap yusum Pol blong mekem ol bigbigfala merikel, 12 taswe taem ol man oli stap karem ol angkejif mo ol klos we hem i stap yusum, oli tekem i go long ol sikman, sik blong olgeta i finis, mo ol rabis spirit oli goaot long olgeta. 13 Be sam man Jiu we oli stap go olbaot long evri ples blong ronemaot ol rabis spirit, olgeta tu oli traem blong yusum nem blong Masta Jisas long olgeta we oli gat rabis spirit. Oli stap talem se: “Mi mi tok long yu long nem blong Jisas ya we Pol i stap talemaot.” 14 Long olgeta ya, i gat ol seven pikinini blong wan man Jiu we i hae pris, nem blong hem Skeva. 15 Be rabis spirit i talem long olgeta se: “Jisas ya, mi mi save hem, mo mi harem nius blong Pol tu. ?Be yufala i hu?” 16 Nao man ya we rabis spirit i stap long hem, i jam long olgeta, i faetem olgeta, mo i winim olgeta. Nao oli ronwe long haos blong hem we oli neked,* mo oli karekil. 17 Taem ol man Jiu mo ol man Gris we oli stap long Efesas oli harem nius blong samting ya, oli fraet tumas. Nao ol man oli stap leftemap nem blong Masta Jisas i go antap moa. 18 Nao plante man we oli kam man blong bilif, oli go talemaot long fes blong ol man, ol rabis wok we oli stap mekem. 19 Mo plante long olgeta we oli stap mekem majik, oli karem ol buk blong olgeta i kam wanples, nao oli bonem long fes blong olgeta man. Mo taem oli kaontem praes blong ol buk ya, hem i fifti taosen silva mane. 20 Nao ol bigfala samting ya oli mekem se tok blong Jehova* i stap goaot moa long evri ples, mo i stap kam strong moa oltaem. 21 Nao biaen long ol samting ya, Pol i mekem plan blong go long Jerusalem, be fastaem hem i wantem pas long Masedonia mo Akaea. Hem i talem se: “Taem mi kasem Jerusalem, bambae mi mas go long Rom tu.” 22 Nao hem i sanem tu long ol man ya we oli stap givhan long hem, hemia Timoti mo Erastas, tufala i go long Masedonia. Be hem i stap smoltaem long provins ya Esia. 23 Long taem ya nao, wan bigfala rao i kamaot from Rod blong bilif. 24 I gat wan man we nem blong hem Demetrius, hem i stap wokem ol samting long silva. Hem i stap wokem ol smosmol haos long silva, we oli pija blong haos tempol blong Atemis. Mo hem i stap givhan long ol narafala we oli mekem sem wok olsem hem, blong oli winim bigfala mane. 25 Nao hem i singaot ol man ya wetem ol narafala man we oli stap mekem ol wok olsem, oli kam wanples nao i talem long olgeta se: “Ol fren. Yufala i save finis se bisnes ya blong yumi i stap mekem yumi kam rij. 26 Be naoia yufala i luk mo yufala i harem tok blong man ya Pol, we i stap talem se ol god ya we ol man nomo oli stap wokem, oli no tru god nating. Hem i no mekem olsem long Efesas nomo, be klosap long evri ples long provins ya Esia, hem i stap pulum plante plante man blong oli bilif long ol tok blong hem. 27 Mo mi mi fraet se ol man bambae oli stat blong tok nogud long bisnes blong yumi. Woman god ya blong yumi, Atemis, hem i hae be i luk olsem se ol man bambae oli no moa tinghae long tempol blong hem. Mo tu, evri man long Esia mo long wol oli wosipim Atemis, be from tok ya blong Pol, bambae oli no moa leftemap hem.” 28 Taem olgeta oli harem tok ya, oli kros tumas, nao oli stap singaot bigwan se: “!Atemis blong ol man Efesas, yes!” 29 Nao tingting blong ol man long taon ya i paspas olbaot, mo olgeta evriwan oli spid i go insaed long tieta.* Oli pulum Gaeas mo Aristakas tu i go wetem olgeta. Tufala ya i blong Masedonia mo tufala i stap wokbaot wetem Pol. 30 Pol tu i wantem go insaed wetem ol man ya, be ol disaepol oli no letem hem. 31 Mo sam fren blong hem we oli ofisa blong lafet mo gem long ples ya, oli sanem tok long hem, oli talem strong se hem i no mastik blong go insaed long ples ya. 32 Insaed long ples ya, ol man oli stap mekem bigfala noes, sam oli talem narafala tok, mo sam oli talem narafala tok. Mo bighaf blong olgeta oli no save from wanem oli kam long ples ya. 33 Nao sam man Jiu oli pusum wan long olgeta, nem blong hem Aleksanda, blong i go stanap long fes blong ol man. Nao hem i leftemap han blong hem blong kwaetem ol man, mo hem i traem blong toktok long olgeta. 34 Be taem ol man oli luksave se hem i wan man Jiu, oli singaot bigwan bakegen, we olgeta evriwan oli singaot wantaem, oli se: “!Atemis blong ol man Efesas, yes!” Oli stap singaot olsem blong tu aoa. 35 Nao bigman blong taon ya i girap, i kwaetem olgeta. Biaen hem i talem se: “Ol man Efesas. Olgeta man oli save se taon ya Efesas hem i lukaot long tempol blong Atemis ya we i hae, mo long pija ya we i aot long heven i foldaon i kam. 36 I no gat wan man i save talem se ol samting ya oli no tru. Taswe, yufala i mas stap kwaet, yufala i no tekem aksen hareap we yufala i no tingting gud fastaem. 37 Yufala i tekem tufala man ya i kam long ples ya, be tufala i no stil long haos tempol, mo tufala i no stap tok nogud long woman god ya blong yumi. 38 Sipos Demetrius mo ol man we oli mekem sem wok olsem hem, oli gat sam poen agens long wan man, i gat ol prapa taem blong mekem kot, mo i gat ol hed gavman tu oli stap. I moa gud oli go luk olgeta ya blong talemaot ol poen we oli faenem long man ya. 39 Be sipos i gat wan narafala samting bakegen we yufala i wantem mekem, taem ol man blong taon ya oli mekem miting, bambae oli mekem desisen long hem folem loa. 40 I nogud oli tekem yumi i go long kot mo oli jajem yumi se yumi stap pulum ol man blong mekem trabol tede, from we yumi no gat tok nating blong talem from wanem yumi mekem bigfala rao ya.” 41 Hem i talem tok ya finis, nao i sanem ol man oli go wanwan.\n^ Ples ya i olsem wan stadium we ol man oli stap go hivap long hem, be oli wokem long ston mo hem i haf raon.


Sapos Pikinini Long Yu Hem I Eij 13 Ova - Get Safe Online Vanuatu - Bislama\nAdaevs sapos pikinini blong yu hem i eij 10 kasem 13 ova\nHem i no let blong putumap ol baondari… pikinini blong yu maet hem i tingse hem i wan adol, be oli nidim wisdom mo gaendans blong yu yet.\nYu maet stat blong tingting se pikinini blong yu i save moa long teknoliji bitim yu, mo ating yu korek. Mekem hem i bisnes blong yu blong yu kip ap tu deit mo diskas wanem yu save wetem pikinini blong yu.\nToktok gud long pikinini blong yu olsem wanem oli stap eksplorem oli isu long saed long helt, welbing, bodi imej mo seksualiti blong olgetaa mo ol narafala onlaen. Ating oli stap diskaverem sam infomesen we oli no stret mo oli denjeres long onlaen we maet hem i wan kritikol mo valnerebol taem long laef blong olgeta.\nRiviu ol seting long parental kontrol we oli stap long level blong eij blong pikinini blong yu mo adjastem olgeta sapos oli stret. Oli save aksem yu blong yu trastem olgeta blong oli tenem of komplitli, be tingting gud bifo yu mekem mo agri fastaem wanem hem i akseptebol onlaen bihevia.\nToktok openli wetem pikinini blong yu olsem wanem oli bihev long ol narafala, patikula long wanem oli stap postem onlaen. Yu wiling blong gat ol open toktok long saed long bulying, mo ol post we oli hetem man, mislidim ol man mo ol komen we oli no tru. Mekem olgeta oli awe long ol denja blong bihevia olsem seksing mo yus blong ol webkam we oli no stret.\nGivim kontrol long pikinini blong yu blong oli badjetem ol aktiviti blong olgeta olsem daonlodem ol app mo myusik, be agri long ol baontri fastaem blong mekem se oli manejem gud mani blong olgeta wetem responsibliti. Yu no givim akses long olgeta long peimen kad blong yu o ol narafala ditel.\nYu mas klia long maen blong yu long ol isu olsem kopiraet material mo plejerisim blong mekem se bae yu save eksplenem long pikinini blong yu wanem hem i ligol mo wanem hem i no ligol.\nSapos pikinini blong yu i save teknoloji wetem ol influens blong ol narafala – maet oli save eksperimen blong aksesem ol konfidensel infomesen long ol websaet blong ol narafala pipol mo ol kampani. Haking long grup ia hem i no tumas be i save hapen. Eksplenem ol denja mo ol konsekwens\nHemia samfala kwesten yu save diskasem wetem ol pikinini blong yu, naoia we oli kam bigwan mo olda\nYu save evriwan long ‘fren list’ blong yu?\nYu save hao blong yusum mo setemap praevesi mo ol sekuriti seting? Yu save soem long mi?\nYu stap tekem ol mesej long ol strenja? Sapos olsem, hao nao yu handlem olgeta.\nYu save wan man we bae i mitim wan narafala oflaen, we oli no toktok tumas long olgeta onlaen?\nI gat ol pipol long grup blong yu we oli stap nogud long olgeta wanwan, o long ol narafala, long onlaen o long ol fon. Sapos yes, wanem nao oli talem? I gat wan pesen we hem i toktok nogud long yu? Yu save talem long mi sapos oli bin mekem olsem?\nI gat wan long skul blong yu o wan narafala wan we yu save long hem, we oli tekem seksi foto mo sendem i go long ol narafala pipol, o risisivim o ol foto olsem.


Folem Loa Blong Jehova God (Ol Sam 119)\nOL GUDGUDFALA SAMTING LONG BAEBOL | OL SAM 119\n“Folem Loa Blong Jehova”\nBlong folem ol loa blong Jehova, yumi mas gat tingting daon mo yumi mas rere blong folem ol advaes blong hem. Baebol i tokbaot plante gudfala man we yumi save folem eksampol blong olgeta. Wan long olgeta, hemia man blong raetem Ol Sam we i folem loa blong Jehova mo i trastem hem.\nBlong kasem trufala glad, yumi mas folem ol loa blong Jehova\nJosua i soemaot se hem i trastem fulwan loa blong Jehova. Hem i save se hem i mas trastem Jehova long fulhat blong hem, blong hem i save glad mo gat wan gudfala laef\nTok blong God i givim strong tingting long yumi blong winim ol trabol blong laef\nJeremaea i soemaot se hem i gat strong tingting mo i trastem Jehova, taem hem i kasem ol trabol blong laef. Hem i no mekem laef blong hem i fasfas. Hem i gohed nomo blong mekem wok blong Jehova\nStret save blong Baebol i mekem se yumi gat strong tingting blong prij\nPol i no fraet blong talemaot trutok long eni man. Taem hem i prij long haeman ya Filiks, hem i trastem Jehova fulwan se bambae i givhan long hem.\n?Weples mi save soemaot moa se mi gat strong tingting blong prij?\nMan we i raetem Sam 119 i folem Hibru alfabet. Maet hem i raetem olsem blong mekem se i isi blong lanem. Sam 119 i gat 22 defren stamba tok long hem, mo i gat 8 vas long wan stamba tok. Ol vas ya wanwan oli stat wetem semfala leta long Hibru alfabet. From we i gat 22 defren Hibru alfabet, japta ya i gat 176 vas long hem. Taswe japta ya i longfala moa long ol narafala japta long Baebol.\nSerem Serem “Folem Loa Blong Jehova”


2 Samuel 17 | Baebol Long Intenet | Niu Wol Translesen\nSeken Samuel 17:1-29\nHusae i spolem advaes blong Ahitofel (1-14)\nDeved i kasem woning; hem i ronwe long Absalom (15-29)\nBasilae mo ol narafala oli karem ol samting i kam (27-29)\n17 Nao biaen Ahitofel i talem long Absalom se: “Plis, yu letem mi jusum 12,000 man blong mifala i go ronem Deved tede long naet. 2 Bambae mi kasem hem taem hem i taed mo i no moa gat paoa,+ nao bambae mi mekem hem i fraet, mo olgeta man we oli stap wetem hem bambae oli ronwe, ale bambae mi kilim king nomo i ded.+ 3 Biaen bambae mi tekem olgeta man oli kambak long yu. Olgeta ya oli save kambak long yu, be hemia i dipen long samting we bambae i hapen long man ya we yu stap lukaotem hem. Nao evri man bambae oli stap long pis.” 4 Nao Absalom wetem olgeta elda blong Isrel oli luk se tingting ya i gud. 5 Be Absalom i talem se: “Plis yufala i singaot Husae+ we i laen blong Aki i kam, mo yumi harem wanem we bambae hem i talem.” 6 Ale Husae i kam luk Absalom. Mo Absalom i talem long hem se: “Hemia advaes we Ahitofel i talem. ?Bambae yumi folem advaes ya? Sipos nogat, yu talem.” 7 Nao Husae i talem long Absalom se: “!Advaes we Ahitofel i talem i no save givhan long yumi naoia!”+ 8 Nao Husae i gohed i se: “Yu yu savegud se papa blong yu wetem ol man blong hem oli ol strong man,+ mo naoia oli kros olsem wan mama bea we i lusum ol pikinini blong hem.+ Mo tu, papa blong yu i wan man blong faet,+ mo bambae hem i no stap wetem ol man long naet. 9 Naoia hem i stap haed long wan hol blong ston* no long wan narafala ples,+ mo sipos hem i faswan blong atakem yumi, ol man we oli harem bambae oli talem se: ‘!Ol man we oli folem Absalom oli lus!’ 10 Nating sipos i gat sam man we oli no fraet mo hat blong olgeta i olsem hat blong laeon,+ be bambae oli fraet tumas, from we evri man Isrel oli save se papa blong yu i wan strong man,+ mo ol man we oli stap wetem hem oli no man blong fraet. 11 Advaes blong mi hemia: I gud yu singaot olgeta man Isrel, stat long Dan kasem long Bereseba oli kam wanples,+ nao bambae oli plante olsem sanbij long solwota,+ mo yu mas lidim olgeta oli go long faet. 12 Bambae yumi kam agensem hem long weples we yumi faenem hem, mo bambae yumi atakem hem olsem we wota blong naet i foldaon long graon, nao hem wetem ol man we oli stap wetem hem bambae oli ded, i no gat wan long olgeta bambae i laef i stap. 13 Sipos hem i go haed long wan taon, bambae yumi evriwan long Isrel yumi tekem ol rop mo yumi go long taon ya, nao bambae yumi pulumaot taon ya i godaon long vali, gogo i no moa gat wan ston blong taon ya i stap.” 14 Nao Absalom wetem olgeta man Isrel oli talem se: “!Advaes blong Husae we i laen blong Aki, i gud moa+ long advaes blong Ahitofel!” Hemia from we Jehova i wantem* spolem gudfala advaes blong Ahitofel,+ blong bambae Jehova i mekem se trabol i kasem Absalom.+ 15 Biaen, Husae i talem long tufala pris ya Jadok mo Abiata+ se: “Hemia advaes we Ahitofel i talem long Absalom mo ol elda blong Isrel, mo hemia advaes we mi mi talem. 16 Naoia yutufala i mas sanem tok i go hariap long Deved blong wonem hem se: ‘Tede long naet, yu no mas stap long ples we oli krosem* blong go long draeples, be yu mas krosem reva kwiktaem, sipos no, king wetem olgeta man we oli stap wetem hem bambae oli lus.’”+ 17 Jonatan+ mo Ahimahaj+ tufala i stap long Enrogel,+ from we tufala i no wantem se ol man oli luk we tufala i go insaed long taon, taswe wan gel blong wok i go talem olgeta tok ya long tufala, nao tufala i go blong talemaot long King Deved. 18 Be i gat wan yang man i luk tufala nao i go talemaot long Absalom. Taswe tufala i aot kwiktaem mo tufala i kasem haos blong wan man long Bahurim.+ Man ya i gat wan wel long yad blong hem, ale tufala i go insaed long wel ya, 19 mo waef blong man ya i kavremap top blong wel ya long wan kaliko, mo i putum ol sid we oli brokbrok antap long hem, mo i no gat man i save samting ya. 20 Nao ol man blong wok blong Absalom oli kam luk woman ya long haos blong hem, mo oli askem se: “?Wehem Ahimahaj mo Jonatan?” Nao woman ya i talem se: “Tufala i pas long ples ya nao tufala i go long reva.”+ Nao ol man ya oli lukaot tufala be oli no faenem tufala, ale oli gobak long Jerusalem. 21 Afta we ol man ya oli gobak, tufala i kamaot long wel ya mo tufala i go talemaot long King Deved se: “Yu girap mo yu krosem reva ya kwiktaem, from we hemia advaes we Ahitofel i talem agens long yu.”+ 22 Wantaem nomo Deved wetem olgeta man we oli stap wetem hem, oli girap mo oli krosem Jodan Reva. Nao taem i brok delaet, olgeta evriwan oli gokros finis long Jodan Reva. 23 Taem Ahitofel i luk se oli no folem advaes blong hem, hem i putum sadel long wan dongki mo i gobak long haos blong hem, long taon blong hem.+ Afta we hem i stretem olgeta samting long haos blong hem,+ hem i go hangem nek blong hem.+ Ale hem i ded mo oli berem hem long ples we oli berem ol bubu blong hem. 24 Long taem ya, Deved i go long Mahanaem,+ mo Absalom wetem olgeta man Isrel, oli gokros long Jodan Reva. 25 Absalom i putumap Amasa+ blong i tekem ples blong Joab+ blong lidim ol ami. Amasa ya i boe blong Itra, wan man Isrel we i bin mekem seks wetem Abigel,+ we i gel blong Nahas mo i sista blong Jeruia, mama blong Joab. 26 Absalom wetem ol man Isrel oli mekem kamp blong olgeta long ples ya Gilead.+ 27 Taem Deved i kamtru long Mahanaem, Sobi we i boe blong Nahas we i wan man Raba+ long Amon, mo Makiri+ we i boe blong Amiel blong Lodebara, mo Basilae+ wan man Rogelim long Gilead, 28 oli kam wetem ol bed, ol besin, ol sospen we oli wokem long klei, ol wit, ol bale, ol flaoa, ol sid we oli rusum, ol bigfala bin, ol bin ya lentil, ol sid we oli draemap, 29 mo hani, bata, ol sipsip, mo ol jis. Oli karem olgeta samting ya i kam mo oli givim long Deved mo ol man blong hem blong oli kakae,+ from we oli talem se: “Ol man ya oli hanggri, oli taed, mo oli tosta long draeples.”+\n^ NT: “wan hol” no “wan krik.”\n^ NT: “jusum blong.”\n^ MNT: “open ples long draeples.”


1 Timoti 2 | Baebol Long Intenet | Niu Wol Translesen\nPrea from ol defdefren kaen man (1-7)\nWan God, mo wan man nomo we i stap long medel blong God mo ol man (5)\nWan ransom we i stret gud blong pemaot olgeta man (6)\nAdvaes i go long ol man mo woman (8-15)\nPutum klos we i stret nomo (9, 10)\n2 Fas samting we mi wantem talem i olsem: Mi mi askem strong se plis, evriwan i mas prea long God from ol defdefren kaen man, yufala i mas krae long hem blong i givhan long olgeta, mo yufala i mas askem samting long hem long bihaf blong olgeta, mo yufala i mas talem tangkiu long hem from olgeta. 2 Mo yufala i mas prea from ol king mo ol haeman,* blong yumi save stap gud, yumi gat pis, mo yumi wosipim God long fulhat blong yumi mo yumi tinghevi long hem. 3 Fasin blong prea olsem i gud tumas, mo God ya we i Sevia blong yumi, i glad long hem. 4 God ya i wantem se ol defdefren kaen man oli mas kasem laef, mo i wantem we olgeta man oli kasem stret save long trutok. 5 I gat wan God nomo i stap, mo i gat wan man nomo we i stap long medel blong God mo ol man. Man ya, hemia Kraes Jisas, 6 we hem i givim hem wan olsem wan ransom* we i stret gud blong pemaot olgeta man.* Ol man bambae oli witnes long samting ya long stret taem blong hem. 7 Blong soemaot samting ya, God i putumap mi blong mi kam wan man blong prij mo wan aposol, hemia blong mi tijim ol man blong ol narafala neson long fasin blong bilif mo trutok. Tok blong mi i tru, mi no giaman. 8 Nao mi wantem se long evri ples, ol man oli mas gohed blong stap tabu mo oli leftemap han blong olgeta blong prea, we oli no stap kros mo oli no stap agiu. 9 Long sem fasin, mi wantem se taem ol woman oli flasem olgeta, oli mas putum ol klos we i stret nomo,* mo oli mas soemaot se oli gat respek mo stret tingting,* mo oli no mas tanem hea blong olgeta long ol stael we i flas tumas mo putum gol mo perel long hem, mo oli no mas werem ol klos we praes blong olgeta i antap tumas. 10 Be oli mas flasem olgeta long fasin we i stret long ol woman we oli stap talem se oli wosipim God. Oli mas mekem ol gudfala wok mo hemia nao i flasemgud olgeta. 11 I gud ol woman oli no toktok taem oli stap lanem samting, mo oli mas putum olgeta oli stap aninit long ol man. 12 Mi mi no givim raet long ol woman blong oli tij mo blong oli bos long ol man. Oli no mas toktok, 13 from we God i mekem Adam fastaem, mo biaen i mekem Iv. 14 Mo tu, i no Adam we Setan i trikim hem, be hem i trikim gud woman ya, nao hem i brekem loa blong God. 15 Be taem ol woman oli karem pikinini, hemia bambae i givhan long olgeta blong oli stap gud, sipos oli gohed blong holem bilif, mo oli gohed blong gat lav, mo oli gohed blong stap tabu, mo oli gohed blong gat stret tingting.*\n^ NT: “mo olgeta we oli gat paoa blong rul.”\n^ NT: “pei blong pembak wan man.” Yu luk Diksonari.\n^ NT: “pemaot ol defdefren kaen man.”\n^ NT: “klos we i soemaot respek.”\n^ NT: “mo naf blong skelem samting; mo tingbaot tingting blong narafala.”\n^ NT: “mo oli naf blong skelem samting; mo oli tingbaot tingting blong narafala.”


25 “Kingdom blong heven i olsem ten yang gel* we oli tekem laet blong olgeta mo oli goaot blong mitim man we i jes mared. 2 Faef long olgeta oli waes, be ol narafala faef oli no waes. 3 Olgeta we oli no waes oli tekem laet blong olgeta be oli no tekem sam moa oel,* 4 be olgeta we oli waes oli tekem laet blong olgeta wetem sam moa oel long botel. 5 Be man ya we i jes mared i no kam kwik, ale olgeta evriwan oli kam taed nao oli slip. 6 Nao long medel naet wan man i singaot se: ‘!Man ya we i jes mared i kam! Yufala i kam mitim hem.’ 7 Ale ol ten yang gel ya oli wekap mo oli rerem laet blong olgeta. 8 Nao olgeta we oli no waes oli talem long olgeta we oli waes se: ‘Yufala i givim sam oel long mifala, from we ol laet blong mifala klosap oli ded.’ 9 Olgeta we oli waes oli ansa se: ‘Maet bambae i no naf blong yumi evriwan. Yufala i go pem blong yufala long ol man we oli stap salem.’ 10 Mo taem olgeta oli stap go blong pem oel, man we i jes mared i kamtru. Nao ol yang gel we oli rere oli go insaed wetem hem long ples blong kakae blong mared, mo ol man oli sarem doa. 11 Biaen ol narafala yang gel ya oli kam, oli singaot se: ‘!Masta, Masta, yu openem doa long mifala!’ 12 Be hem i ansa se: ‘Tru, mi mi no save yufala.’ 13 “Taswe, yufala i mas gohed blong lukaot gud, from we yufala i no save dei mo aoa blong hem. 14 “Kingdom blong heven i olsem wan man we i rere blong go long narafala kantri, nao i singaot ol slef blong hem, mo i putum olgeta samting blong hem long han blong olgeta. 15 Nao hem i givim faef talen* mane long wan, mo hem i givim tu talen mane long narawan, mo long narawan bakegen hem i givim wan talen mane long hem. Hem i givim long olgeta wanwan folem samting we oli naf blong mekem, nao biaen hem i aot. 16 Kwiktaem nomo man ya we i kasem faef talen mane, hem i go mekem bisnes wetem mane ya, nao i winim faef talen mane antap bakegen. 17 Man we i kasem tu talen, hem i mekem i sem mak, nao i winim tu talen antap bakegen. 18 Be man we i kasem wan talen, hem i go digim wan hol mo i berem mane* blong masta blong hem. 19 Afta we plante taem i pas, masta blong ol slef ya i kambak mo i askem ol mane ya long olgeta. 20 Nao slef ya we i kasem faef talen mane, hem i kam wetem ol narafala faef talen, mo i talem se: ‘Masta, yu bin givim faef talen mane long mi. Be naoia mi winim faef talen antap moa.’ 21 Masta blong hem i talem long hem se: ‘!Gudfala wok! !Yu yu wan gudfala slef we yu stap wok gud oltaem! Ol wok we oli smol nomo, be yu yu mekem gud. Taswe bambae mi putumap yu blong yu lukaot long plante moa samting. Mi, masta blong yu, mi glad tumas, yu kam joen wetem mi.’ 22 Mo slef we i kasem tu talen mane, hem i kam mo i talem se: ‘Masta, yu bin givim tu talen mane long mi. Be naoia mi winim tu talen antap moa.’ 23 Masta blong hem i talem long hem se: ‘!Gudfala wok! !Yu yu wan gudfala slef we yu stap wok gud oltaem! Ol wok we oli smol nomo, be yu yu mekem gud. Taswe bambae mi putumap yu blong yu lukaot long plante moa samting. Mi, Masta blong yu, mi glad tumas, yu kam joen wetem mi.’ 24 Biaen, slef we i kasem wan talen mane, hem i kam mo i talem se: ‘Masta, mi save we yu yu wan had man, yu stap tekem ol kakae we yu no planem, mo yu stap tekem ol sid blong wit we narafala man i klinim i stap. 25 Taswe mi mi fraet, nao mi go haedem talen blong yu long graon. Yu luk, hemia mane blong yu.’ 26 Masta blong hem i ansa se: ‘Yu yu wan rabis slef mo yu les tumas. Yu save we mi stap tekem ol kakae we mi no planem, mo mi stap hivimap ol sid blong wit we narafala man i hadwok blong klinim. 27 ?From wanem yu no putum mane* blong mi long bang? Sipos yu bin mekem olsem, taem mi kam, mi save tekembak mane blong mi wetem intres blong hem. 28 “‘Ale, yufala i tekemaot wan talen mane ya long hem, mo yufala i givim long slef ya we i holem ten talen mane, 29 from we man we i gat samting finis, bambae oli givim moa samting long hem, nao bambae hem i gat plante samting. Be man we i no gat samting, bambae oli tekemaot eni samting we hem i gat i stap. 30 Slef ya i gud blong nating nomo, yufala i sakem hem i go afsaed long tudak. Long ples ya, bambae hem i stap krae mo i stap kakae tut blong hem.’ 31 “Taem Pikinini blong man* i kam wetem ol enjel blong hem long bigfala laet we i saen, bambae hem i sidaon long gudfala jea blong king. 32 Nao olgeta neson bambae oli kam stanap long fes blong hem, mo hem bambae i seraot ol man, olsem we man blong lukaot long sipsip i stap seraot ol sipsip long ol nani. 33 Mo bambae hem i putum ol sipsip long raet saed blong hem, mo ol nani long lef saed blong hem. 34 “Ale King bambae i talem long olgeta long raet saed blong hem, se: ‘Yufala we Papa blong mi i blesem yufala, yufala i kam tekem Kingdom ya we i stap rere finis blong yufala, stat long taem we ol man oli stat blong bon long wol. 35 From we taem mi hanggri, yufala i givim kakae long mi. Mo taem mi tosta, yufala i givim wota long mi. Taem we mi wan strenja, yufala i tekem mi mi go long haos blong yufala. 36 Taem mi neked,* yufala i givim klos long mi. Taem mi sik, yufala i lukaot gud long mi. Taem mi stap kalabus, yufala i kam luk mi.’ 37 Nao ol stret man ya bambae oli ansa se: ‘?Masta, wetaem mifala i luk we yu yu hanggri nao mifala i givim kakae long yu, mo yu tosta nao mifala i givim wota long yu? 38 ?Wetaem mifala i luk we yu wan strenja nao mifala i tekem yu yu kam long haos blong mifala, mo yu neked nao mifala i givim klos long yu? 39 ?Wetaem mifala i luk we yu sik no yu stap kalabus nao mifala i kam luk yu?’ 40 Nao bambae mi ansa long olgeta se: ‘Tru mi talem long yufala, taem yufala i mekem olsem long wan long ol brata ya blong mi we i daon moa long ol narafala, i olsem we yufala i stap mekem long mi.’ 41 “Nao bambae hem i talem long olgeta long lef saed blong hem, se: ‘Yufala i gowe long mi. God i jajem yufala finis se bambae yufala i go long faea we i no save ded samtaem, we i stap rere finis blong Setan* mo ol enjel blong hem. 42 From we taem mi hanggri, yufala i no givim kakae long mi. Mo taem mi tosta, yufala i no givim wota long mi. 43 Taem we mi wan strenja, yufala i no tekem mi mi go long haos blong yufala. Taem mi neked, yufala i no givim klos long mi. Taem mi sik mo mi stap kalabus, yufala i no lukaot gud long mi.’ 44 Nao olgeta tu bambae oli ansa se: ‘?Masta, wetaem mifala i luk we yu hanggri no yu tosta no yu wan strenja no yu neked no yu sik no yu stap kalabus, be mifala i no givhan long yu?’ 45 Nao bambae hem i ansa long olgeta se: ‘Tru mi talem long yufala, taem we yufala i no givhan long wan long olgeta ya we i daon moa, i olsem we yufala i no stap givhan long mi.’ 46 Olgeta ya bambae oli kasem ded we i blong olwe,* be ol stret man bambae oli kasem laef we i no save finis.”\n^ Long ol man Gris, wan talen hem i sem mak long 20.4 kilo. Yu luk Diksonari.